# 一七七

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有三因緣，識來受胎。
云何為三？
於是，比丘！母有欲意，父母共集一處，與共止宿，然復外識未應來趣，便不成胎。
若復識欲來趣，父母不集，則非成胎。
若復母人無欲，父母共集一處，爾時父欲意盛，母不大殷勤，則非成胎。
若復父母集在一處，母欲熾盛，父不大殷勤，則非成胎。
若復父母集在一處，父有風病，母有冷病，則不成胎。
若復父母集在一處，母有風病，父有冷病，則非成胎。
若復有時父母集在一處，父身水氣偏多，母無此患，則非成胎。
若復有時父母集在一處，父相有子，母相無子，則不成胎。
若復有時父母集在一處，母相有子，父相無子，則不成胎。
若復有時父母俱相無子，則非成胎。
若復有時識神趣胎，父行不在，則非成胎。
若復有時父母應集一處，然母遠行不在，則不成胎。
若復有時父母應集一處，然父身遇重患，時識神來趣，則非成胎。
若復有時父母應集一處，識神來趣，然母身得重患，則非成胎。
若復有時父母應集一處，識神來趣，然復父母身俱得疾病，則非成胎。
若復，比丘！父母集在一處，父母無患，識神來趣，然復父母俱相有兒，此則成胎。 ^n3

是謂有此三因緣而來受胎。 ^n4

是故，比丘！當求方便，斷三因緣。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
