# 沙門婆羅門經

如是我聞：一時，佛住〔波羅奈國〕仙人住處鹿野苑中。 ^n1

爾時，世尊告諸比丘：「若諸沙門、婆羅門，於此苦聖諦不如實知、此苦集聖諦不如實知、此苦滅聖諦不如實知、此苦滅道跡聖諦不如實知，此非沙門之沙門，非婆羅門之婆羅門，彼亦不於沙門義、婆羅門義，見法自知作證：我生已盡、梵行已立、所作已作、自知不受後有。 ^n2a

若沙門、婆羅門，於此苦聖諦如實知、此苦集聖諦如實知、此苦滅聖諦如實知、此苦滅道跡聖諦如實知，當知是沙門、婆羅門，沙門之沙門，婆羅門之婆羅門，於沙門義、婆羅門義，見法自知作證：我生已盡、梵行已立、所作已作、自知不受後有。 ^n2b

是故，比丘！於四聖諦無間等，當起增上欲，精勤堪能，方便修學。何等為四？謂苦聖諦、苦集聖諦、苦滅聖諦、苦滅道跡聖諦。」 ^n3

佛說此經已，諸比丘聞佛所說，歡喜奉行。^n4
