# 集會經

如是我聞：一時，佛住迦毘羅衛迦毘羅衛林中。與五百比丘俱，皆是〔阿羅漢〕，諸漏已盡，所作已作，離諸重擔。逮得己利，盡諸有結，正智心善解脫。 ^n1

爾時，世尊為諸大眾，說涅槃相應法。時有十方世界大眾威力諸天，皆悉來會，供養世尊及比丘僧。 ^n2

復有諸梵天王，住於梵世，作是念：今日佛住迦毘羅衛國，如上廣說，乃至供養世尊及諸大眾，我今當往各各讚歎。作是念已，譬如力士屈伸臂頃，從梵天沒，住於佛前。 ^n3

第一梵天即說偈言：
於此大林中，大眾普雲集，十方諸天眾，皆悉來恭敬，故我遠來禮，最勝難伏僧。 ^n4a

第二梵天復說偈言：
是諸比丘僧，真實心精進，於此大林中，攝諸根求度。 ^n4b

第三梵天次說偈言：
善方便消融，恩愛深利刺，堅固不傾動，如因陀羅幢。度深塹水流，清淨不求欲，善度之導師，諸調伏大龍。 ^n4c

第四梵天次說偈言：
歸依於佛者，終不墮惡趣，能斷人中身，得天身受樂。 ^n4d

各說偈已，四梵天身即沒不現。^n5
