# 邪正經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有邪、有正，諦聽！善思！當為汝說。 ^n2

何等為邪？謂邪見乃至邪定。 ^n3

何等為正？謂正見乃至正定。 ^n4

何等為正見？謂說有施、有說、有齋；有善行、有惡行、有善惡行果報；有此世、有他世；有父母、有眾生生；有阿羅漢善到、善向，有此世、他世，自知作證具足住：我生已盡、梵行已立、所作已作、自知不受後有。 ^n5

何等為正志？謂出要志、無恚志、不害志。 ^n6

何等為正語？謂離妄語、離兩舌、離惡口、離綺語。何等為正業？謂離殺、盜、淫。 ^n7

何等為正命？謂如法求衣服、飲食、臥具、湯藥，非不如法。 ^n8

何等為正方便？謂欲、精進、方便、出離、勤競、堪能、常行、不退。 ^n9

何等為正念？謂念、隨順念，不〔忘〕、不虛。 ^n10

何等為正定？謂住心不亂、堅固、攝持、寂止、三昧、一心。」 ^n11

佛說此經已，諸比丘聞佛所說，歡喜奉行。^n12
