# 阿羅漢比丘經

如是我聞：一時，佛住舍衛國祇樹給孤獨園。 ^n1

時尊者阿那律，在舍衛國松林精舍住。 ^n2

時有眾多比丘，詣尊者阿那律所，與尊者阿那律共相問訊，慰勞已，於一面坐，語尊者阿那律言：「若阿羅漢比丘諸漏已盡，所作已作，捨離重擔，離諸有結，正智心善解脫，亦修四念處耶？」 ^n3

尊者阿那律語比丘言：「若比丘諸漏已盡，所作已作，捨離重擔，離諸有結，正智心善解脫，彼亦修四念處也。
所以者何？不得者得，不證者證，為現法樂住故。
所以者何？我亦離諸有漏，得阿羅漢，所作已作，心善解脫，亦修四念處故，不得者得、不到者到、不證者證，乃至現法安樂住。」 ^n4

時諸正士共論議已，歡喜隨喜，各從座起而去。^n5
