# 蘆經

如是我聞：一時，佛住王舍城迦蘭陀竹園。 ^n1

爾時，尊者舍利弗、尊者摩訶拘絺羅，在耆闍崛山。 ^n2

爾時，尊者舍利弗，晡時從禪覺，詣尊者摩訶拘絺羅，共相問訊慶慰已，於一面坐，語尊者摩訶拘絺羅：「欲有所問，寧有閑暇見答與不？」 ^n3

尊者摩訶拘絺羅語尊者舍利弗言：「仁者且問，知者當答。」 ^n4

尊者舍利弗問尊者摩訶拘絺羅：「云何尊者摩訶拘絺羅！有老不？」 ^n5

答言：「有，尊者舍利弗！」 ^n6

復問：「有死不？」 ^n7

答言；「有。」 ^n8

復問：「云何老死自作耶？為他作耶？為自他作耶？為非自非他無因作耶？」 ^n9

答言：「尊者舍利弗！老死非自作，非他作，非自他作，亦非非自他作無因作，然彼生緣故有老死。」 ^n10

「如是生、有、取、愛、受、觸、六入處、名色為自作？為他作？為自他作？為非自他無因作？」 ^n11

答言：「尊者舍利弗！名色非自作，非他作，非自他作，非非自他作無因作，然彼名色緣識生。」 ^n12

復問：「彼識為自作？為他作？為自他作？為非自非他無因作？」 ^n13

答言：「尊者舍利弗！彼識非自作，非他作，非自他作，非非自他作無因作，〔然彼識緣名色〕生。」 ^n14

尊者舍利弗復問尊者摩訶拘絺羅：「先言名色非自作，非他作，非自他作，非非自他作無因作，然彼名色緣識生，而今復言〔識緣名色〕，此義云何？」 ^n15

尊者摩訶拘絺羅答言：「今當說譬，如智者因譬得解。譬如三蘆，立於空地，展轉相依而得豎立。若去其一，二亦不立；若去其二，一亦不立，展轉相依而得豎立。識緣名色，亦復如是，展轉相依而得生長。」 ^n16

尊者舍利弗言：「善哉！善哉！尊者摩訶拘絺羅！世尊聲聞中，智慧、明達、善調、無畏，見甘露法，以甘露法具足身作證者，謂尊者摩訶拘絺羅，乃有如是甚深義辯，種種難問，皆悉能答！如無價寶珠，世所頂戴，我今頂戴尊者摩訶拘絺羅，亦復如是。我今於汝所，快得善利，諸餘梵行數詣其所，亦得善利，以彼尊者善說法故。我今以此尊者摩訶拘絺羅所說法故，當以三十種讚歎、稱揚、隨喜。 ^n17

尊者摩訶拘絺羅！說老死厭患、離欲、滅盡，是名法師。 ^n18a

說生、有、取、愛、受、觸、六入處、名色、識厭患、離欲、滅盡，是名法師。 ^n18b

若比丘於老死，厭患、離欲、滅盡向，是名法師。 ^n18c

乃至識，厭患、離欲、滅盡向，是名法師。 ^n18d

若比丘於老死，厭患、離欲、滅盡，不起諸漏，心善解脫，是名法師。 ^n18e

乃至識，厭患、離欲、滅盡，不起諸漏，心善解脫，是名法師。」 ^n18f

尊者摩訶拘絺羅語尊者舍利弗言：「善哉！善哉！於世尊聲聞中，智慧、明達、善調、無畏，見甘露法，以甘露法具足身作證者，謂尊者舍利弗，能作如是種種甚深正智之問！猶如世間無價寶珠，人皆頂戴，汝今如是，普為一切諸梵行者之所頂戴，恭敬、奉事。我於今日，快得善利，得與尊者共論妙義。」 ^n19

時二正士更相隨喜，各還所住。^n20
