# 三八○

聞如是： ^n1

一時，佛在舍衛國祇樹給孤獨園。 ^n2

馬血天子非人之時，至世尊所，頭面禮足，在一面立。 ^n3

爾時，天子白世尊言：「向者生此念：在地步度，可盡此世界不乎？我今問世尊，可以步盡世界不耶？」 ^n4

世尊告曰：「汝今以何義理而作此問？」 ^n5

天子白佛言：「我昔日一時至婆伽梵天所。是時，梵天遙見我來，而語我言：『善來，馬血天子！此處無為之境，無生、無老、無病、無死、無終、無始，亦無愁、憂、苦、惱。』當我爾時，復作是念：此是涅槃道耶？何以故？涅槃之中無生、老、病、死、愁、憂、苦、惱。此是世界之極邊耶？設當是世界邊際者，是為世間可步度耶？」 ^n6

世尊告曰：「汝今神足為何等類？」 ^n7

天子白佛言：「猶如力士善於射術，箭去無礙；我今神足其德如是，無所罣礙。」 ^n8

世尊告曰：「我今問汝，隨所樂報之。
猶如有四男子善於射術，然彼四人各向四方射，設有人來，意欲盡攝四面之箭，使不墮地。云何，天子！此人極為捷疾不耶？乃能使箭不墮于地。
天子當知：上日月前有捷步天子，行來進止復踰斯人之捷疾，然日月宮殿行甚於斯。計彼人天子及日月宮殿之疾，故不如三十三天之速疾也；計三十三天之疾，不如豔天之疾。
如是，諸天所有神足，各各不相及。
假使汝今有此神德，如彼諸天，從劫至劫，乃至百劫，猶不能盡世境界。所以然者，地界方域不可稱計。 ^n9

天子當知：我過去久遠世時，曾作仙人，名為馬血，與汝同字。欲愛已盡，飛行虛空，無所觸礙。我爾時，神足與人有異，彈指之頃，已能攝此四方箭，使不墮落。
時，我以有此神足，便作是念：我今能以此神足，可盡境地邊際乎？卽涉世界而不能盡其方域。
命終之後，進德修業而成佛道，坐樹王下，端坐思惟往昔經歷所施為事：本為仙人，以此神德猶不能盡其方面，當以何神力而得究其邊際乎？ ^n10

時，我復作是念：要當乘賢聖八品之徑路，然後乃得盡生死邊際。
彼云何名為乘賢聖八品之徑路？所謂正見、正治、正語、正業、正命、正方便、正念、正三昧。
天子！又知斯名賢聖八品道，得盡世界之邊際。
諸過去恆沙諸佛得盡世界者，盡用此賢聖八品道而究世界。
正使將來諸佛世尊出現世者，當以此賢聖之道得盡邊際。」 ^n11

爾時，世尊便說此偈：
步涉無究竟，得盡世界者；地種不可稱，非神足所及。
凡夫施設意，於中起迷惑；不別真正法，流轉五道中。
賢聖八品道，以此為舟船；諸佛之所行，而究世界邊。
正使當來佛，彌勒之等類；亦用八種道，得盡於世界。
是故有智士，修此賢聖道；晝夜習行之，便至無為處。 ^n12

是時，馬血天子從如來聞說賢聖八品道，卽於座上，諸塵垢盡，得法眼淨。
爾時，天子卽以頭面禮足，遶佛三匝，便退而去。 ^n13

是時，彼天子卽其日，以天種種好華散如來上，卽時便說斯偈：
流轉生死久，欲涉度世界；賢聖八品道，不知又不見。
今我以見諦，又聞八品道；便得盡邊際，諸佛所到處。 ^n14

爾時，世尊可彼天子所說。
時，彼天子以見佛可之，卽禮世尊足，便退而去。 ^n15

爾時，彼天子聞佛所說，歡喜奉行！^n16
