# 獨一經

如是我聞：一時，佛住舍衛國祇樹給孤獨園。 ^n1

爾時，尊者阿那律，住松林精舍。 ^n2

時尊者大目揵連，住跋祇聚落失收摩羅山恐怖稠林禽獸之處。 ^n3

時尊者阿那律，獨一靜處，禪思思惟，作是念：有一乘道，淨眾生，離憂悲惱苦，得真如法，所謂四念處。何等為四？身身觀念處，受、心、法法觀念處。若於四念處遠離者，於賢聖法遠離；於賢聖法遠離者，於聖道遠離；聖道遠離者，於甘露法遠離；甘露法遠離者，則不能脫生老病死、憂悲惱苦。若於四念處信樂者，於聖法信樂；聖法信樂者，於聖道信樂；聖道信樂者，於甘露法信樂；甘露法信樂者，得脫生老病死、憂悲惱苦。 ^n4

爾時，尊者大目揵連，知尊者阿那律心之所念，如力士屈申臂頃，以神通力，於跋祇聚落失收摩羅山恐怖稠林禽獸之處沒，至舍衛城松林精舍，尊者阿那律前現，語阿那律言：「汝獨一靜處，禪思思惟，作是念：有一乘道，令眾生清淨，離生老病死、憂悲惱苦，得真如法，所謂四念處。何等為四？身身觀念處，受、心、法法觀念處。 ^n5

若於四念處不樂者，於賢聖法不樂；聖法不樂者，於聖道不樂；不樂聖道者，於甘露法亦不樂；不樂甘露法者，則不能脫生老病死、憂悲惱苦。 ^n6a

若於四念處信樂者，樂賢聖法；樂賢聖法者，樂於聖道；樂聖道者，得甘露法；得甘露法者，得脫生老病死、憂悲惱苦耶？」 ^n6b

尊者阿那律語尊者大目揵連言：「如是，如是！」 ^n7

尊者大目揵連語尊者阿那律言：「云何名為樂四念處？」 ^n8

「尊者大目揵連！若比丘，身身觀念處，心緣身，正念住，調伏、止息、寂靜，一心增進。 ^n9a

如是受、心、法念處，正念住，調伏、止息、寂靜，一心增進。 ^n9b

尊者大目揵連！是名比丘樂四念處。」 ^n10

時尊者大目揵連，即如其像三昧正受，從舍衛國松林精舍〔沒〕，還至跋祇聚落失收摩羅山恐怖稠林禽獸之處。^n11
