# 三一四

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

爾時，世尊告優頭槃：「汝今入羅閱城求少溫湯。所以然者，如我今日脊患風痛。」 ^n3

優頭槃白佛：「如是，世尊！」
是時，優頭槃受佛教已，到時著衣持鉢，入羅閱城求湯。 ^n4

爾時，尊者優頭槃便作是念：世尊有何因緣，使我求湯？如來諸結已盡，諸善普會。然如來復作是語：『我今患風。』又復世尊不授姓名，當至誰家？ ^n5

是時，尊者優頭槃以天眼觀羅閱城男子之類，必應度者。
是時，見羅閱城中有長者名毗舍羅先不種善根，無戒、無信、邪見，於佛、法、眾與邊見共相應。彼便有此見：無施、無與、無有受者，亦復無有善惡果報，無今世、後世，無父、無母，世無沙門、婆羅門等成就者，於今世、後世自身作證而自遊化。壽命極短，餘五日之後當取命終。又事五道大神。 ^n6

是時，優頭槃便作是念：如來必欲度此長者。所以然者，此長者命終之後，當生啼哭地獄中。 ^n7

是時，優頭槃便笑，五道大神遙見笑，卽隱其形而作人像，來至優頭槃所而給使令。是時，尊者優頭槃將此使人往至長者門外住，默然不語。 ^n8

是時，長者遙見有道人在門外立，卽時便說此偈：
汝今默然住，剃頭著袈裟；為欲求何等？因由何故來？ ^n9

爾時，優頭槃復以此偈報曰：
如來無著尊，今日患風發；設有溫湯者，如來欲洗浴。 ^n10

是時，長者默然不報。 ^n11

是時，五道大神告毗舍羅先曰：「長者可以湯相惠，必當獲福無量，當得甘露之報。」 ^n12

是時，長者報曰：「我自有五道大神，用此沙門為能加益何等事？」 ^n13

是時，五道大神便說此偈：
如來當生時，天帝來下侍；更誰出是者，能與共儔匹？
用五道神為？不能有所濟；寧供養釋師，便獲大果報。
爾時，五道大神復重語長者曰：「汝好自守護身、口、意行，汝不知五道大神之威力乎？」 ^n14

是時，五道大神卽化作大鬼神形，右手執劍語長者曰：「今我身者是五道大神，速與此沙門湯，勿足稽留！」 ^n15

是時，長者便作是念：甚奇！甚特！五道大神乃供養此沙門。
卽以香湯授與道人，復以石蜜授與沙門。 ^n16

是時，五道大神自執此香湯，共優頭槃至世尊所，以此香湯奉上如來。 ^n17

爾時，世尊以此香湯，沐浴身體，風尋時差，更不增劇。 ^n18

是時，長者後五日便取命終，生四天王中。 ^n19

是時，尊者優頭槃聞長者命終，卽往至世尊所，頭面禮足，在一面坐。是時，優頭槃白如來言：「此長者命終為生何處？」 ^n20

世尊告曰：「此長者命終生四天王中。」 ^n21

優頭槃白佛言：「此長者於彼命終當生何處？」 ^n22

世尊告曰：「於彼命終當生四天王中，三十三天，……乃至生他化自在天，於彼命終，復來生四天王中。此長者身，六十劫中不墮惡趣，最後得作人身，剃除鬚髮，著三法衣，出家學道，成辟支佛。所以然者，湯施之德，其福乃爾。
是故，優頭槃！恆念浴眾僧，聞說道教。如是，優頭槃！當作是學！」 ^n23

爾時，尊者優頭槃聞佛所說，歡喜奉行！^n24
