# 三七八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若善男子、善女人，以財物惠施獲八功德。
云何為八？一者隨時惠施，非為非時；二者鮮潔惠施，非為穢濁；三者手自斟酌，不使他人；四者誓願惠施，無憍恣心；五者解脫惠施，不望其報；六者惠施求滅，不求生天；七者施求良田，不施荒地；八者然持此功德，惠施眾生，不自為己。
如是，比丘！善男子、善女人，以財物惠施獲八功德。」 ^n3

爾時，世尊便說斯偈：
智者隨時施，無有慳貪心；所作功德已，盡用惠施人。
此施為最勝，諸佛所加歎；現身受其果，逝則受天福。 ^n4

「是故，比丘！欲求其果報者，當行此八事。其報無量，不可勝計，獲甘露之寶，漸至滅度。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
