# 四五八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「或有是時，王威不普，盜賊競興；賊已競興，村家、城郭、人民之類皆悉敗亡，或遭遇飢饉，取命終者。設彼眾生於飢饉取命終者，皆墮三惡趣。 ^n3a

今此精進比丘亦復如是，若持戒減少，爾時惡比丘競起；惡比丘已競起惡，正法漸衰，增益非法，非法已增益，其中眾生皆墮三惡趣。 ^n3b

若復是時，王威遠接，賊便隱藏；王已遠接，城郭、村落、人民熾盛。 ^n4a

今此精進比丘亦復如是，若持戒完具，爾時犯戒比丘漸衰秏，正法興隆，非法衰秏，其中眾生命終之後皆生天上、人中。是故，比丘！當念具足戒律，威儀禮節，無令缺減。如是，比丘！當作是學！」 ^n4b

爾時，諸比丘聞佛所說，歡喜奉行！^n5
