# 種子經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有五種種子，何等為五？謂根種子、莖種子、節種子、自落種子、實種子。 ^n2

此五種子，不斷、不壞、不腐、不中風，新熟堅實，有地界而無水界，彼種子不生長增廣。 ^n3a

若彼種新熟堅實，不斷、不壞、〔不腐〕、不中風，有水界而無地界，彼種子亦不生長增廣。 ^n3b

若彼種子新熟堅實，不斷、不壞、不腐、不中風，有地、水界，彼種子生長增廣。 ^n3c

比丘！彼五種子者，譬取陰俱識。地界者，譬四識住。水界者，譬貪喜，〔攀緣四取陰識住〕。何等為四？ ^n4

於色中，識住，攀緣色，喜貪潤澤，生長增廣。 ^n5a

於受、想、行中，識住，攀緣受、想、行，貪喜潤澤，生長增廣。 ^n5b

比丘！識於中，若來、若去、若住、若沒、若生長增廣。 ^n6

比丘！若離色、受、想、行，識有若來、若去、若住、若生者，彼但有言數，問已不知，增益生癡，以非境界故。 ^n7

色界離貪，離貪已，於色封滯意生縛斷；於色封滯意生縛斷已，攀緣斷；攀緣斷已，識無住處，不復生長增廣。 ^n8a

受、想、行界離貪，離貪已，於行封滯〔意生縛〕斷，於行封滯意生縛斷已，攀緣斷；攀緣斷已，彼識無所住，不復生長增廣。 ^n8b

不生長故不作行，不作行已住，住已知足，知足已解脫。解脫已，於諸世間都無所取、無所著，無所取、無所著已，自覺涅槃：我生已盡、梵行已立、所作已作、自知不受後有。 ^n9

我說彼識不至東、西、南、北，四維、上、下，無所至趣，唯見法，欲入涅槃、寂滅、清涼、清淨、真實。」 ^n10

佛說此經已，諸比丘聞佛所說，歡喜奉行。^n11
