# 二一一

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有三事現在前，爾時善男子、善女人獲福無量。
云何為三？信現在前，善男子、善女人獲福無量。
若財現在前，爾時善男子、善女人獲福無量。
若復持梵行現在前，爾時善男子、善女人獲福無量。
是謂比丘！有此三事現在前，獲福無量！」 ^n3

爾時，世尊便說此偈：
信財梵難得，受者持戒人；覺此三事已，智者隨時施。
長夜獲安隱，諸天恆扶將；在彼自娛樂，五欲無厭足。 ^n4

以是，諸比丘！若善男子、善女人，當求方便，成此三法。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
