# 三三九

聞如是： ^n1

一時，佛在羅閱城耆闍崛山中，與大比丘眾五百人俱。 ^n2

爾時，世尊告諸比丘：「汝等見此靈鷲山乎？」
諸比丘對曰：「唯然，見之。」 ^n3

「卿等當知：過去久遠世時，此山更有異名。汝等復見此廣普山乎？」
諸比丘對曰：「唯然，見之。」 ^n4

「汝等當知：過去久遠，此山更有異名，不與今同。汝等見白善山乎？」
諸比丘對曰：「唯然，見之。」 ^n5

「過去久遠此山更有異名，不與今同。汝等頗見此負重山乎？」
諸比丘對曰：「唯然，見之。」 ^n6

「汝等頗見此仙人掘山乎？」
諸比丘對曰：「唯然，見之。」 ^n7

「此山過去久遠，亦同此名，更無異名。所以然者，此仙人山，恆有神通菩薩、得道羅漢、諸仙人所居之處；又辟支佛亦在中遊戲。我今當說辟支佛名號，汝等諦聽，善思念之！有辟支佛名阿利吒、婆利吒，審諦重辟支佛、善觀辟支佛、究竟辟支佛、聰明辟支佛、無垢辟支佛、帝奢念觀辟支佛，無滅、無形、勝、最勝、極大、極雷電光明辟支佛。此，比丘！諸辟支佛若如來不出世時，爾時此山中有此五百辟支佛，居此仙人山中。 ^n8

如來在兜術天上欲來生時，淨居天子自來在此相告：『普敕世間，當淨佛土，卻後二歲，如來當出現於世。』
是時，諸辟支佛聞天人語已，皆騰在虛空，而說此偈：
諸佛未出時，此處賢聖居；自悟辟支佛，恆居此山中。
此名仙人山，辟支佛所居；仙人及羅漢，終無空缺時。
是時，諸辟支佛卽於空中燒身取般涅槃。所以然者，世無二佛之號，故取滅度耳！一商客中終無二導師，一國之中亦無二王，一佛境界無二尊號。 ^n9

所以然者，過去久遠，此羅閱城中有王名喜益，彼恆念地獄苦痛，亦念餓鬼、畜生之痛。爾時，彼王便作是念：我今恆憶地獄、畜生、餓鬼之苦痛，我今不宜更入此三惡道中；今宜盡捨國王、正位、妻子、僕從，以信堅固，出家學道。
爾時，大王喜益，厭此酸苦，卽捨王位，剃除鬚髮，著三法衣，出家學道，在空閑之處，而自剋已，觀五盛陰，觀了無常。所謂此色，此色集，此色盡，痛、想、行、識，亦復如是，皆悉無常。當觀此五盛陰時，諸可集法，盡是滅法；觀此法已，然後成辟支佛道。
是時，喜益辟支佛已成道果，便說此偈：
我憶地獄苦，畜生五道中；捨之今學道，獨逝而無憂。
是時，此辟支佛在彼仙人山中。比丘當知：以此方便，知此山中恆有神通菩薩、得道真人、學仙道者而居其中，是故名曰仙人之山，更無異名。 ^n10

若如來不出現於世時，此仙人山中諸天恆來恭敬。所以然者，斯山中純是真人，無有雜錯者。若彌勒佛降神世時，此諸山名各各別異，此仙人山更無異名。此賢劫之中，此山名亦不異。
汝等，比丘！當親近此山，承事恭敬，便當增益諸功德。如是，比丘！當作是學！」 ^n11

爾時，諸比丘聞佛所說，歡喜奉行！^n12
