# 梵王經

如是我聞：一時，佛住王舍城迦蘭陀竹園。 ^n1

爾時，大梵天王，及餘別梵天，善臂別梵天，日日方便往見供養世尊。 ^n2

時有婆句梵天，見別梵天、善臂梵天精勤方便，而問言：「汝欲何之？」 ^n3

彼即答言：「欲見世尊，恭敬供養。」 ^n4

時婆句梵天即說偈言：
彼有四鵠鳥，三種金色宮，五百七十二，修行禪思者。熾焰金色身，普照梵天宮，汝且觀我身，何用至彼為？ ^n5

爾時，善梵王、別梵王、善臂別梵王，復說偈言：
雖有金色身，普照梵天宮，其有智慧者，知色有煩惱，智者不樂色，於其心解脫。 ^n6

時彼善梵天、別梵天、善臂別梵天，往詣佛所。稽首佛足，退坐一而，白佛言：「世尊！我今方便欲來見世尊，恭敬供養，有婆句梵天，見我方便而問我言：汝今方便，欲何所之？我即答言：欲往見世尊，禮事供養。 ^n7

婆句梵天即說偈言：
有四種鵠鳥，三種金色宮，五百七十二，於中而禪思。觀我身金色，普照梵天宮，汝且觀我身，何用至彼為？ ^n8

我即說偈而答彼言：
雖有金色身，普照梵天宮，當知真金色，是則煩惱事，智者解脫色，於色不復樂。」 ^n9

佛告梵天：「如是，梵天！如是，梵天！雖有真金色，普照梵天宮，當知真金色，則是煩惱事，智者解脫色，於色不復樂。」 ^n10

時彼梵天，為迦吒務陀低沙比丘故說偈言：
夫士生世間，利斧在口中，還自斬其身，斯由惡言故。應毀者稱譽，應譽而反毀，惡口增其過，所生無安樂。博弈酒喪財，其過失甚少，惡心向善逝，是則為大過。地獄有百千，名尼羅浮陀，三千有六百，及五阿浮陀，斯皆謗聖獄，口意惡願故。」 ^n11

佛說此經已，彼諸梵天聞佛所說，歡喜隨喜，稽首佛足，即沒不現。^n12
