# 示現經

如是我聞：一時，佛住迦闍尸利沙支提，與千比丘俱，皆是舊縈髮婆羅門。 ^n1

爾時，世尊為千比丘作三種示現教化。云何為三？神足變化示現、他心示現、教誡示現。 ^n2

神足示現者，世尊隨其所應，而示現入禪定、正受：陵虛至東方，作四威儀──行、住、坐、臥；入火三昧，出種種火光──青、黃、赤白、紅、玻璃色；水火俱現，或身下出火、身上出水，身上出火、身下出水。周圓四方，亦復如是。爾時，世尊作種種神變已，於眾中坐，是名神足示現。 ^n3

他心示現者，如彼心，如彼意，如彼識；彼應作如是念，不應作如是念；彼應作如是捨，彼應作如是身證住，是名他心示現。 ^n4

教誡示現者，如世尊說：「諸比丘！一切燒然。云何一切燒然？ ^n5

謂眼燒然，若色、眼識、眼觸、眼觸因緣生受──若苦、若樂、不苦不樂，彼亦燒然。 ^n6a

如是耳、鼻、舌、身、意燒然，若法、意識、意觸、意觸因緣生受──若苦、若樂、不苦不樂，彼亦燒然。 ^n6b

以何燒然？貪火燒然、恚火燒然、癡火燒然；生老病死、憂悲惱苦火燒然。」 ^n7

爾時，千比丘聞佛所說，不起諸漏，心得解脫。 ^n8

佛說此經已，諸比丘聞佛所說，歡喜奉行。^n9
