# 十上經

如是我聞： ^n1

一時，佛遊鴦伽國，與大比丘眾千二百五十人俱，詣瞻婆城，止宿伽伽池側。 ^n2

以十五日月滿時，世尊在露地坐，大眾圍遶，竟夜說法，告舍利弗：「今者四方諸比丘集，皆各精勤，捐除睡眠，欲聞說法，吾患背痛，欲少止息，卿今可為諸比丘說法。」 ^n3

時，舍利弗受佛教已，爾時世尊卽四牒僧伽梨，偃右脅臥如師子，累足而臥。 ^n4

爾時，耆年舍利弗告諸比丘：「今我說法，上中下言，皆悉真正，義味具足，梵行清淨，汝等諦聽！善思念之，當為汝說。」 ^n5

時，諸比丘受教而聽，舍利弗告諸比丘：「有十上法，除眾結縛，得至泥洹，盡於苦際，又能具足五百五十法，今當分別，汝等善聽！ ^n6

諸比丘！有一成法、一修法、一覺法、一滅法、一退法、一增法、一難解法、一生法、一知法、一證法。 ^n7

云何一成法？謂於諸善法能不放逸。 ^n8a

云何一修法？謂常自念身。 ^n8b

云何一覺法？謂有漏觸。 ^n8c

云何一滅法？謂是我慢。 ^n8d

云何一退法？謂不惡露觀。 ^n8e

云何一增法？謂惡露觀。 ^n8f

云何一難解法？謂無間定。 ^n8g

云何一生法？謂有漏解脫。 ^n8h

云何一知法？謂諸眾生皆仰食存。 ^n8i

云何一證法？謂無礙心解脫。 ^n8j

又有二成法、二修法、二覺法、二滅法、二退法、二增法、二難解法、二生法、二知法、二證法。 ^n9

云何二成法？謂知慚、知愧。 ^n10a

云何二修法？謂止與觀。 ^n10b

云何二覺法？謂名與色。 ^n10c

云何二滅法？謂無明、愛。 ^n10d

云何二退法？謂毀戒、破見。 ^n10e

云何二增法？戒具、見具。 ^n10f

云何二難解法？有因有緣，眾生生垢；有因有緣，眾生得淨。 ^n10g

云何二生法？盡智、無生智。 ^n10h

云何二知法？謂是處、非處。 ^n10i

云何二證法？謂明與解脫。 ^n10j

又有三成法、三修法、三覺法、三滅法、三退法、三增法、三難解法、三生法、三知法、三證法。 ^n11

云何三成法？一者、親近善友，二者、耳聞法音，三者、法法成就。 ^n12a

云何三修法？謂三三昧：空三昧、無相三昧、無作三昧。 ^n12b

云何三覺法？謂三受：苦受、樂受、不苦不樂受。 ^n12c

云何三滅法？謂三愛：欲愛、有愛、無有愛。 ^n12d

云何三退法？謂三不善根：貪不善根、恚不善根、癡不善根。 ^n12e

云何三增法？謂三善根：無貪善根、無恚善根、無癡善根。 ^n12f

云何三難解法？謂三難解：賢聖難解、聞法難解、如來難解。 ^n12g

云何三生法？謂三相：息止相、精進相、捨離相。 ^n12h

云何三知法？謂三出要界：欲出要至色界，色界出要至無色界；捨離一切諸有為法，彼名為盡。 ^n12i

云何三證法？謂三明：宿命智、天眼智、漏盡智。
諸比丘！是為三十法，如實無虛，如來知已，平等說法。 ^n12j

復有四成法、四修法、四覺法、四滅法、四退法、四增法、四難解法、四生法、四知法、四證法。 ^n13

云何四成法？謂四輪法：一者、住中國，二者、近善友，三者、宿曾發精願，四者、宿植善本。 ^n14a

云何四修法？謂四念處：比丘內身身觀，精勤不懈，憶念不忘，捨世貪憂；外身身觀，精勤不懈，憶念不忘，捨世貪憂；內外身身觀，精勤不懈，憶念不忘，捨世貪憂。受、意、法觀，亦復如是。 ^n14b

云何四覺法？謂四食：摶食、觸食、念食、識食。 ^n14c

云何四滅法？謂四受：欲受、我受、戒受、見受。 ^n14d

云何四退法？謂四扼：欲扼、有扼、見扼、無明扼。 ^n14e

云何四增法？謂四無扼：無欲扼、無有扼、無見扼、無無明扼。 ^n14f

云何四難解法？謂有四聖諦：苦諦、集諦、盡諦、道諦。 ^n14g

云何四生法？謂四智：法智、未知智、等智、知他心智。 ^n14h

云何四知法？謂四辯才：法辯、義辯、辭辯、應辯。 ^n14i

云何四證法？謂四沙門果：須陀洹果、斯陀含果、阿那含果、阿羅漢果。
諸比丘！是為四十法，如實無虛，如來知已，平等說法。 ^n14j

復有五成法、五修法、五覺法、五滅法、五退法、五增法、五難解法、五生法、五知法、五證法。 ^n15

云何五成法？謂五滅盡枝：
一者、信佛、如來、至真，十號具足。
二者、無病，身常安隱。
三者、質直無有諛諂，直趣如來涅槃徑路。
四者、專心不亂，諷誦不忘。
五者、善於觀察法之起滅，以賢聖行盡於苦本。 ^n16a

云何五修法？謂五根：信根、精進根、念根、定根、慧根。 ^n16b

云何五覺法？謂五受陰：色受陰，受、想、行、識受陰。 ^n16c

云何五滅法？謂五蓋：貪欲蓋、瞋恚蓋、睡眠蓋、掉戲蓋、疑蓋。 ^n16d

云何五退法？謂五心礙結：
＊一者、比丘疑佛，疑佛已，則不親近；不親近已，則不恭敬，是為初心礙結。
＊又比丘於法、於眾；
＊於戒，有穿漏行、不真正行、為汙染行，不親近戒，亦不恭敬，是為四心礙結。
＊又復比丘於梵行人生惡害心，心不喜樂，以麁惡言而毀罵之，是為五心礙結。 ^n16e

云何五增法？謂五喜本：一悅、二念、三猗、四樂、五定。 ^n16f

云何五難解法？謂五解脫入：若比丘精勤不懈，樂閑靜處，專念一心，未解得解，未盡得盡，未安得安。何謂五？
＊若比丘聞佛說法，或聞梵行者說，或聞師長說，思惟觀察，分別法義，心得歡喜；得歡喜已，便得法愛；得法愛已，身心安隱；身心安隱已，則得禪定；得禪定已，得如實智，是為初解脫入。
＊於是，比丘聞法歡喜，受持諷誦，亦復歡喜；
＊為他人說，亦復歡喜；
＊思惟分別，亦復歡喜；
＊於法得定，亦復如是。 ^n16g

云何五生法？謂賢聖五智定：
一者、修三昧現樂後樂，生內外智。
二者、賢聖無愛，生內外智。
三者、諸佛賢聖之所修行，生內外智。
四者、猗寂滅相，獨而無侶，而生內外智。
五者、於三昧一心入、一心起，生內外智。 ^n16h

云何五知法？謂五出要界：
＊一者、比丘於欲不樂、不念，亦不親近，但念出要，樂於遠離，親近不怠，其心調柔，出要離欲，因欲起漏亦盡捨滅，而得解脫，是為欲出要。
＊瞋恚出要、嫉妬出要、色出要、身見出要，亦復如是。 ^n16i

云何五證法？謂五無學聚：無學戒聚、定聚、慧聚、解脫聚、解脫知見聚。
是為五十法，如實無虛，如來知已，平等說法。 ^n16j

復有六成法、六修法、六覺法、六滅法、六退法、六增法、六難解法、六生法、六知法、六證法。 ^n17

云何六成法？謂六重法：若有比丘修六重法，可敬可重，和合於眾，無有諍訟，獨行無雜。云何六？
＊於是，比丘身常行慈，敬梵行者，住仁愛心，名曰重法，可敬可重，和合於眾，無有諍訟，獨行無雜。
＊復次，比丘口慈、意慈，以法得養及鉢中餘，與人共之，不懷彼此。＊復次，比丘聖所行戒，不犯不毀，無有染汙，智者所稱，善具足持，成就定意。
＊復次，比丘成就賢聖出要，平等盡苦，正見及諸梵行，是名重法，可敬可重，和合於眾，無有諍訟，獨行不雜。 ^n18a

云何六修法？謂六念：念佛、念法、念僧、念戒、念施、念天。 ^n18b

云何六覺法？謂六內入：眼入、耳入、鼻入、舌入、身入、意入。 ^n18c

云何六滅法？謂六愛：色愛、聲愛、香愛，味、觸、法愛。 ^n18d

云何六退法？謂六不敬法：不敬佛、不敬法、不敬僧、不敬戒、不敬定、不敬父母。 ^n18e

云何六增法？謂六敬法：敬佛、敬法、敬僧、敬戒、敬定、敬父母。 ^n18f

云何六難解法？謂六無上：見無上、聞無上、利養無上、戒無上、恭敬無上、念無上。 ^n18g

云何六生法？謂六等法：於是，比丘眼見色無憂無喜，住捨專念；耳聲、鼻香、舌味、身觸、意法，不喜不憂，住捨專念。 ^n18h

云何六知法？謂六出要界。
＊若比丘作是言：『我修慈心，更生瞋恚。』餘比丘言：『汝勿作此言，勿謗如來。如來不作是說，欲使修慈解脫更生瞋恚者，無有是處。佛言：除瞋恚已，然後得慈。』
＊若比丘言：『我行悲解脫，生憎嫉心；
行喜解脫，生憂惱心；
行捨解脫，生憎愛心；
行無我行，生狐疑心；
行無想行，生眾亂想。』亦復如是。 ^n18i

云何六證法？謂六神通：一者、神足通證，二者、天耳通證，三者、知他心通證，四者、宿命通證，五者、天眼通證，六者、漏盡通證。
是為六十法，諸比丘！如實無虛，如來知已，平等說法。 ^n18j

復有七成法、七修法、七覺法、七滅法、七退法、七增法、七難解法、七生法、七知法、七證法。 ^n19

云何七成法？謂七財：信財、戒財、慚財、愧財、聞財、施財、慧財，是為七財。 ^n20a

云何七修法？謂七覺意：於是，比丘修念覺意，依無欲、依寂滅、依遠離，修法、修精進、修喜、修猗、修定、修捨，依無欲、依寂滅、依遠離。 ^n20b

云何七覺法？謂七識住處：
若有眾生，若干種身，若干種想，天及人是，是初識住。
復有眾生，若干種身而一想者，梵光音天最初生時是，是二識住。
復有眾生，一身若干種想，光音天是，是三識住。
復有眾生，一身一想，遍淨天是，是四識住。
或有眾生，空處住，是五識住。
或識處住，是六識住。
或不用處住，是七識住。 ^n20c

云何七滅法？謂七使法：欲愛使、有愛使、見使、慢使、瞋恚使、無明使、疑使。 ^n20d

云何七退法？謂七非法：謂比丘無信、無慚、無愧、少聞、懈墮、多忘、無智。 ^n20e

云何七增法？謂七正法：於是，比丘有信、有慚、有愧、多聞、不懈墮、強記、有智。 ^n20f

云何七難解法？謂七正善法：於是，比丘好義、好法、好知時、好知足、好自攝、好集眾、好分別人。 ^n20g

云何七生法？謂七想：不淨想、食不淨想、一切世間不可樂想、死想、無常想、無常苦想、苦無我想。 ^n20h

云何七知法？謂七勤：勤於戒行、勤滅貪欲、勤破邪見、勤於多聞、勤於精進、勤於正念、勤於禪定。 ^n20i

云何七證法？謂七漏盡力。
＊於是，漏盡比丘於一切諸苦、集、滅、味、過、出要，如實知見，觀欲如火坑，亦如刀劍，知欲見欲，不貪於欲，心不住欲。漏盡比丘逆順觀察，如實覺知，如實見已，世間貪嫉、惡不善法不漏不起，修四念處，多修多行；
＊〔四正斷、四神足〕五根、五力、七覺意、賢聖八道，多修多行。
諸比丘！是為七十法，如實不虛，如來知已，平等說法。 ^n20j

復有八成法、八修法、八覺法、八滅法、八退法、八增法、八難解法、八生法、八知法、八證法。 ^n21

云何八成法？謂八因緣，不得梵行而得智，得梵行已智增多。云何為八？
＊於是，比丘依世尊住，或依師長，或依智慧梵行者住，生慚愧心，有愛有敬，是謂初因緣，未得梵行而得智，得梵行已智增多。
＊復次，依世尊住，隨時請問：『此法云何義、何所趣？』時，諸尊長卽為開演甚深義理，是為二因緣。
＊既聞法已，身心樂靜，是為三因緣。
＊既樂靜已，不為遮道無益雜論，彼到眾中，或自說法，或請他說，猶復不捨賢聖默然，是為四因緣。
＊多聞廣博，守持不忘，諸法深奧，上中下善，義味諦誠，梵行具足，聞已入心，見不流動，是為五因緣。
＊修習精勤，滅惡增善，勉力堪任，不捨斯法，是為六因緣。
＊有以智慧知起滅法，賢聖所趣，能盡苦際，是為七因緣。
＊觀五受陰，生相、滅相，此色、色集、色滅，此受、想、行、識，識集、識滅，是為八因緣，未得梵行而有智，得梵行已智增多。 ^n22a

云何八修法？謂賢聖八道：正見、正志、正語、正業、正命、正方便、正念、正定。 ^n22b

云何八覺法？謂世八法：利、衰、毀、譽、稱、譏、苦、樂。 ^n22c

云何八滅法？謂八邪：邪見、邪志、邪語、邪業、邪命、邪方便、邪念、邪定。 ^n22d

云何八退法？謂八懈怠法。何謂八懈怠？
＊比丘乞食不得食，便作是念：我於今日下村乞食不得，身體疲極，不能堪任坐禪、經行，今宜臥息。懈怠比丘即便臥息，不肯精勤未得欲得、未獲欲獲、未證欲證，是為初懈怠。
＊懈怠比丘得食既足，復作是念：我朝入村乞食，得食過足，身體沈重，不能堪任坐禪、經行，今宜寢息。懈怠比丘卽便寢息，不能精勤未得欲得、未獲欲獲、未證欲證。
＊懈怠比丘設少執事，便作是念：我今日執事，身體疲極，不能堪任坐禪、經行，今宜寢息。懈怠比丘卽便寢息。
＊懈怠比丘設欲執事，便作是念：明當執事，必有疲極，今者不得坐禪、經行，當豫臥息。懈怠比丘卽便臥息。
＊懈怠比丘設少行來，便作是念：我朝行來，身體疲極，不能堪任坐禪、經行，我今宜當臥息。懈怠比丘卽便臥息。
＊懈怠比丘設欲少行，便作是念：我明當行，必有疲極，今者不得坐禪、經行，當豫寢息。懈怠比丘卽尋寢息，不能精勤未得欲得、未獲欲獲、未證欲證，是為六。
＊懈怠比丘設遇小患，便作是念：我得重病，困篤羸瘦，不能堪任坐禪、經行，當須寢息。懈怠比丘卽尋寢息，不能精勤未得欲得、未獲欲獲、未證欲證。
＊懈怠比丘所患已瘥，復作是念：我病瘥未久，身體羸瘦，不能堪任坐禪、經行，宜自寢息。懈怠比丘卽尋寢息，不能精勤未得欲得、未獲欲獲、未證欲證。 ^n22e

云何八增法？謂八不怠。云何八精進？
＊比丘入村乞食，不得食還，卽作是念：我身體輕便，少於睡眠，宜可精進坐禪、經行，未得者得，未獲者獲，未證者證。於是，比丘卽便精進，是為初精進比丘。
＊乞食得足，便作是念：我今入村，乞食飽滿，氣力充足，宜勤精進坐禪、經行，未得者得，未獲者獲，未證者證。於是，比丘卽尋精進。＊精進比丘設有執事，便作是念：我向執事，廢我行道，今宜精進坐禪、經行，未得者得，未獲者獲，未證者證。於是，比丘卽尋精進。＊精進比丘設欲執事，便作是念：明當執事，廢我行道，今宜精進坐禪、經行，未得者得，未獲者獲，未證者證。於是，比丘卽便精進。＊精進比丘設有行來，便作是念：我朝行來，廢我行道，今宜精進坐禪、經行，未得者得，未獲者獲，未證者證。於是，比丘卽尋精進。＊精進比丘設欲行來，便作是念：我明當行，廢我行道，今宜精進坐禪、經行，未得者得，未獲者獲，未證者證。於是，比丘卽便精進。＊精進比丘設遇患時，便作是念：我得重病，或能命終，今宜精進，未得者得，未獲者獲，未證者證。於是，比丘卽便精進。
＊精進比丘患得小瘥，復作是念：我病初瘥，或更增動，廢我行道，今宜精進坐禪、經行，未得者得，未獲者獲，未證者證。於是，比丘卽便精進坐禪、經行，是為八。 ^n22f

云何八難解法？謂八不閑妨修梵行，云何八？
＊如來、至真出現於世，說微妙法，寂滅無為，向菩提道，有人生地獄中，是為不閑處，不得修梵行。
＊如來、至真出現於世，說微妙法，寂滅無為，向菩提道，而有眾生在畜生中、餓鬼中、長壽天中、邊地無識，無佛法處，是為不閑處，不得修梵行。
＊如來、至真、等正覺出現於世，說微妙法，寂滅無為，向菩提道，或有眾生生於中國，而有邪見，懷顛倒心，惡行成就，必入地獄，是為不閑處，不得修梵行。
＊如來、至真、等正覺出現於世，說微妙法，寂滅無為，向菩提道，或有眾生生於中國，聾、盲、瘖、瘂不得聞法，修行梵行，是為不閑處，不得修行梵行。
＊如來、至真、等正覺不出世間，無有能說微妙法，寂滅無為，向菩提道，而有眾生生於中國，彼諸根具足，堪受聖教，而不值佛，不得修行梵行，是為八不閑。 ^n22g

云何八生法？謂八大人覺：
道當少欲，多欲非道；道當知足，無厭非道；道當閑靜，樂眾非道；道當自守，戲笑非道；道當精進，懈怠非道；道當專念，多忘非道；道當定意，亂意非道；道當智慧，愚癡非道。 ^n22h

云何八知法？謂八除入：
＊內有色想，觀外色少，若好若醜，常觀常念，是為初除入。
＊內有色想，觀外色無量，若好若醜，常觀常念，是為二除入。
＊內無色想，外觀色少，若好若醜，常觀常念，是為三除入。
＊內無色想，外觀色無量，若好若醜，常觀常念，是為四除入。
＊內無色想，外觀色青，青色、青光、青見，譬如青蓮華，亦如青波羅㮈衣，純一青色、青光、青見，作如是想，常觀常念，是為五除入。
＊內無色想，外觀色黃，黃色、黃光、黃見，譬如黃華、黃波羅㮈衣，黃色、黃光、黃見，常念常觀，作如是想，是為六除入。
＊內無色想，觀外色赤，赤色、赤光、赤見，譬如赤華、赤波羅㮈衣，純一赤色、赤光、赤見，常觀常念，作如是想，是為七除入。
＊內無色想，外觀色白，白色、白光、白見，譬如白華、白波羅㮈衣，純一白色、白光、白見，常觀常念，作如是想，是為八除入。 ^n22i

云何八證法？謂八解脫：
內有色想，觀外色，一解脫。
內無色想，觀外色，二解脫。
淨解脫，三解脫。
度色想，滅瞋恚想，住空處，四解脫。
度空處，住識處，五解脫。
度識處，住不用處，六解脫。
度不用處，住有想無想處，七解脫。
度有想無想處，住想知滅，八解脫。
諸比丘！是為八十法，如實無虛，如來知已，平等說法。 ^n22j

復有九成法、九修法、九覺法、九滅法、九退法、九增法、九難解法、九生法、九知法、九證法。 ^n23

云何九成法？謂九淨滅支法：
戒淨滅支、心淨滅支、見淨滅支、度疑淨滅支、分別淨滅支、道淨滅支、除淨滅支、無欲淨滅支、解脫淨滅支。 ^n24a

云何九修法？謂九喜本：
一喜，二愛，三悅，四樂，五定，六如實知，七除捨，八無欲，九解脫。 ^n24b

云何九覺法？謂九眾生居：
或有眾生，若干種身若干種想，天及人是，是初眾生居。
或有眾生，若干種身而一想者，梵光音天最初生時是，是二眾生居。
或有眾生，一身若干種想，光音天是，是三眾生居。
或有眾生，一身一想，遍淨天是，是四眾生居。
或有眾生，無想無所覺知，無想天是，是五眾生居。
復有眾生，空處住，是六眾生居。
復有眾生，識處住，是七眾生居。
復有眾生，不用處住，是八眾生居。
復有眾生，住有想無想處，是九眾生居。 ^n24c

云何九滅法？謂九愛本：
因愛有求，因求有利，因利有用，因用有欲，因欲有著，因著有嫉，因嫉有守，因守有護。 ^n24d

云何九退法？謂九惱法：
有人已侵惱我，今侵惱我，當侵惱我；我所愛者，已侵惱，今侵惱，當侵惱；我所憎者，已愛敬，今愛敬，當愛敬。 ^n24e

云何九增法？謂九無惱：
＊彼已侵我，我惱何益？已不生惱，今不生惱，當不生惱。
＊我所愛者，彼已侵惱，我惱何益？已不生惱，今不生惱，當不生惱。＊我所憎者，彼已愛敬，我惱何益？已不生惱，今不生惱，當不生惱。 ^n24f

云何九難解法？謂九梵行：
＊若比丘有信而不持戒，則梵行不具；比丘有信、有戒，則梵行具足。＊若比丘有信、有戒而不多聞，則梵行不具；比丘有信、有戒、有多聞，則梵行具足。
＊若比丘有信、有戒、有多聞，不能說法，則梵行不具；比丘有信、有戒、有多聞，能說法，則梵行具足。
＊若比丘有信、有戒、有多聞，能說法，不能養眾，則梵行不具；若比丘有信、有戒、有多聞，能說法、能養眾，則梵行具足。
＊若比丘有信、有戒、有多聞，能說法、能養眾，不能於大眾中廣演法言，則梵行不具；若比丘有信、有戒、有多聞，能說法、能養眾、能於大眾廣演法言，則梵行具足。
＊若比丘有信、有戒、有多聞，能說法、能養眾、能在大眾廣演法言，而不得四禪，則梵行不具；若比丘有信、有戒、有多聞，能說法、能養眾、能於大眾廣演法言，又得四禪，則梵行具足。
＊若比丘有信、有戒、有多聞，能說法、能養眾、在大眾中廣演法言，又得四禪，不於八解脫逆順遊行，則梵行不具；若比丘有信、有戒、有多聞，能說法、能養眾、於大眾中廣演法言，具足四禪，於八解脫逆順遊行，則梵行具足。
＊若比丘有信、有戒、有多聞，能說法、能養眾、在大眾中廣演法言，得四禪，於八解脫逆順遊行，然不能盡有漏成無漏，心解脫、智慧解脫，於現法中自身作證：生死已盡，梵行已立，所作已辦，更不受有，則梵行不具；若比丘有信、有戒、有多聞，能說法、能養眾、能在大眾廣演法言，成就四禪，於八解脫逆順遊行，捨有漏成無漏，心解脫、智慧解脫，於現法中自身作證：生死已盡，梵行已立，所作已辦，更不受有，則梵行具足。 ^n24g

云何九生法？謂九想：
不淨想、觀食不淨想、一切世間不可樂想、死想、無常想、無常苦想、苦無我想、盡想、無欲想。 ^n24h

云何九知法？謂九異法：
生果異、因果異，生觸異、因觸異，生受異、因受異，生想異、因想異，生集異、因集異，生欲異、因欲異，生利異、因利異，生求異、因求異，生煩惱異、因煩惱異。 ^n24i

云何九證法？謂九盡：
若入初禪，則聲刺滅。
入第二禪，則覺、觀刺滅。
入第三禪，則喜刺滅。
入第四禪，則出入息刺滅。
入空處，則色想刺滅。
入識處，則空想刺滅。
入不用處，則識想刺滅。
入有想無想處，則不用想刺滅。
入滅盡定，則想受刺滅。
諸比丘！是為九十法，如實不虛，如來知已，平等說法。 ^n24j

復有十成法、十修法、十覺法、十滅法、十退法、十增法、十難解法、十生法、十知法、十證法。 ^n25

云何十成法？謂十救法：
一者、比丘二百五十戒具，威儀亦具，見有小罪生大怖畏，平等學戒，心無傾邪。
二者、得善知識。
三者、言語中正，多所合受。
四者、好求善法，分布不悋。
五者、諸梵行人有所施設，輒往佐助，不以為勞，難為能為，亦教人為。
六者、多聞，聞便能持，未曾有忘。
七者、精進，滅不善法，增長善法。
八者、常自專念，無有他想，憶本善行，若在目前。
九者、智慧成就，觀法生滅，以賢聖律而斷苦本。
十者、樂於閑居，專念思惟，於禪中間無有調戲。 ^n26a

云何十修法？謂十正行：
正見、正志、正語、正業、正命、正方便、正念、正定、正解脫、正智。 ^n26b

云何十覺法？謂十色入：
眼入、耳入、鼻入、舌入、身入、色入、聲入、香入、味入、觸入。 ^n26c

云何十滅法？謂十邪行：
邪見、邪志、邪語、邪業、邪命、邪方便、邪念、邪定、邪解脫、邪智。 ^n26d

云何十退法？謂十不善行迹：
身殺、盜、淫，口兩舌、惡罵、妄言、綺語，意貪取、嫉妬、邪見。 ^n26e

云何十增法？謂十善行：
身不殺、盜、淫，口不兩舌、惡罵、妄言、綺語，意不貪取、嫉妬、邪見。 ^n26f

云何十難解法？謂十賢聖居：
一者、比丘除滅五枝，二者、成就六枝，三者、捨一，四者、依四，五者、滅異諦，六者、勝妙求，七者、無濁想，八者、身行已立，九者、心解脫，十者、慧解脫。 ^n26g

云何十生法？謂十稱譽處：
若比丘自得信已，為他人說，亦復稱歎諸得信者。
自持戒已，為他人說，亦復稱歎諸持戒者。
自少欲已，為他人說，亦復稱歎諸少欲者。
自知足已，為他人說，亦復稱歎諸知足者。
自樂閑靜，為他人說，亦復稱歎樂閑靜者。
自多聞已，為他人說，亦復稱歎諸多聞者。
自精進已，為他人說，亦復稱歎諸精進者。
自專念已，為他人說，亦復稱歎諸專念者。
自得禪定，為他人說，亦復稱歎得禪定者。
自得智慧，為他人說，亦復稱歎得智慧者。 ^n26h

云何十知法？謂十滅法：
正見之人能滅邪見，諸緣邪見，起無數惡，亦盡除滅；諸因正見，生無數善，盡得成就正志、正語、正業、正命、正方便、正念、正定、正解脫、正智。正智之人能滅邪智，諸因邪智，起無數惡，悉皆除滅；諸因正智，起無數善法，盡得成就。 ^n26i

云何十證法？謂十無學法：
無學正見、正志、正語、正業、正命、正方便、正念、正定、正解脫、正智。 ^n26j

諸比丘！是為百法，如實無虛，如來知已，平等說法。」 ^n27

爾時，舍利弗佛所印可，諸比丘聞舍利弗所說，歡喜奉行！^n28
