# 是時經

如是我聞：一時，佛住王舍城迦蘭陀竹園。 ^n1

尊者摩訶迦葉、尊者阿難，住耆闍崛山。 ^n2

時尊者阿難詣尊者摩訶迦葉所，語尊者摩訶迦葉言：「今可共出耆闍崛山，入王舍城乞食？」 ^n3

尊者摩訶迦葉，默然而許。 ^n4

時尊者摩訶迦葉、尊者阿難，著衣持缽，入王舍城乞食。尊者阿難語尊者摩訶迦葉：「日時太早，可共暫過比丘尼精舍。」即便往過。 ^n5

時諸比丘尼遙見尊者摩訶迦葉、尊者阿難，從遠而來，疾敷床座，請令就坐。時諸比丘尼禮尊者摩訶迦葉、阿難足已，退坐一面。 ^n6

尊者摩訶迦葉為諸比丘尼種種說法，示、教、照、喜。 ^n7

示、教、照、喜已，時偷羅難陀比丘尼不喜悅，說如是惡言：「云何阿梨摩訶迦葉，於阿梨阿難鞞提訶牟尼前，為比丘尼說法？譬如販針兒於針師家賣，阿梨摩訶迦葉亦復如是，於阿梨阿難鞞提訶牟尼前，為諸比丘尼說法。」 ^n8

尊者摩訶迦葉，聞偷羅難陀比丘尼心不喜悅，口說惡言。聞已，語尊者阿難：「汝看是偷羅難陀比丘尼，心不喜悅，口說惡言。云何阿難？我是販針兒，汝是針師，於汝前賣耶？」 ^n9

尊者阿難語尊者摩訶迦葉：「且止，當忍！此愚癡老嫗，智慧薄少，不曾修習故。」 ^n10

「阿難！汝豈〔不〕聞世尊如來、應、等正覺所知〔所見〕，於大眾中說《月譬經》，教誡教授，比丘當如月譬住，常如新學，如是廣說。為說阿難如月譬住，常如新學耶？」 ^n11

阿難答言：「不也，尊者摩訶迦葉！」 ^n12

「阿難！汝聞世尊如來、應、等、正覺所知所見，說言：比丘當如月譬住，常如新學，其唯摩訶迦葉比丘？」 ^n13

阿難答言；「如是，尊者摩訶迦葉！」 ^n14

「阿難！汝曾為世尊如來、應、等正覺所知所見，於無量大眾中，請汝來坐耶？又復世尊以同己廣大之德，稱歎汝阿難離欲惡不善法，乃至漏盡通稱歎耶？」 ^n15

答言：「不也，尊者摩訶迦葉！」 ^n16

「如是阿雖！世尊如來、應、等正覺，於無量大眾中，口自說言：善來摩訶迦葉！請汝半座。復於大眾中，以同己廣大功德，離欲惡不善法，乃至漏盡通，稱歎摩訶迦葉耶？」 ^n17

阿難答言：「如是，尊者摩訶迦葉！」 ^n18

時摩訶迦葉於比丘尼眾中，師子吼已而去。^n19
