# 四六三

聞如是： ^n1

一時，佛在舍衛國祇樹給孤獨園。 ^n2

爾時，尊者舍利弗便往至世尊所，頭面禮足，在一面坐。須臾退坐白世尊言：「世尊！恆稱譽豪尊高位，不說卑賤。然我，世尊！不歎豪尊，不說卑賤，處中而說，使得出家學道。」 ^n3

佛告舍利弗：「汝等自稱言：『不歎豪尊，不說卑賤，處中而說，得出家學道。』然我今日亦不說上、中、下及受生分。 ^n4

所以然者，夫生甚苦，不足願樂。如彼糞除，少尚極臭，何況積多？今受生分亦復如是，一生、二生猶尚苦難，何況流轉終始而可甘處？
由有有生，由生有老，由老有病，有死、愁、憂、苦、惱，何可貪樂？便成五盛陰身。吾今觀此義已，而作是說：『一生、二生猶尚苦難，何況流轉終始而可甘處？』 ^n5

若當舍利弗意欲生者，便當發願生豪貴家，不生卑賤。
所以然者，舍利弗！眾生長夜為心所縛，不為豪族所縛。然我，舍利弗！處豪貴家，是剎利種，出轉輪聖王。設我不出家學道者，應為轉輪聖王，今捨轉輪聖王位，出家學道，成無上道。
夫生卑賤家者，不得出家學道，反墮惡趣。
是故，舍利弗！當求方便，降伏於心。如是，舍利弗！當作是學！」 ^n6

爾時，舍利弗聞佛所說，歡喜奉行！^n7
