# 二六八

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

爾時，四梵志皆得五通，修行善法，普集一處，作是論議：「此伺命來時不避豪強，各共隱藏，使伺命不知來處。」 ^n3

爾時，一梵志飛在空中，欲得免死，然不免其死，卽在空中而命終。第二梵志復入大海水底，欲得免死，卽於彼命終。
彼第三梵志欲得免死，入須彌山腹中，復於中死。
彼第四梵志入地至金剛際，欲得免死，復卽彼而命終。 ^n4

爾時，世尊以天眼觀見四梵志，各各避死，普共命終。 ^n5

爾時，世尊便說此偈：
非空非海中，非入山石間；無有地方所，脫之不受死。 ^n6

爾時，世尊告諸比丘：「於是，比丘！有梵志四人集在一處，欲得免死，各歸所奔，故不免死。一人在空，一人入海水，一人入山腹中，一人入地，皆共同死。 ^n7

是故，諸比丘！欲得免死者，當思惟四法本。
云何為四？一切行無常，是謂初法本，當念修行。
一切行苦，是謂第二法本，當共思惟。
一切法無我，此第三法本，當共思惟。
滅盡為涅槃，是謂第四法本，當共思惟。 ^n8

如是，諸比丘！當共思惟此四法本。所以然者，便脫生、老、病、死、愁、憂、苦、惱，此是苦之元本。
是故，諸比丘！當求方便，成此四法。如是，諸比丘！當作是學！」 ^n9

爾時，諸比丘聞佛所說，歡喜奉行！^n10
