# 賊經

如是我聞：一時，佛在央瞿多羅國人間遊行，經陀婆闍梨迦林中，見有牧牛者、牧羊者、採柴草者、及餘種種作人。見世尊行路，見已皆白佛言：「世尊！莫從此道去。前有央瞿利摩羅賊，脫恐怖人！」 ^n1

佛告諸人：「我不畏懼。」作此語已，從道而去。 ^n2

彼再三告，世尊猶去。遙見央瞿利摩羅，手執刀楯，走向世尊。 ^n3

〔世尊〕以神力現身徐行，令央瞿利摩羅駃走不及。 ^n4

〔央瞿利摩羅〕走極疲乏已，遙語世尊：「住！住！勿去。」 ^n5

世尊並行而答，「我常住耳，汝自不住。」 ^n6

爾時，央瞿利摩羅即說偈言：
沙門尚駃行，而言我常住，我今疲倦住，說言汝不住。
沙門說云何，我住汝不住？ ^n7

爾時，世尊以偈答言：
央瞿利摩羅！我說常住者，於一切眾生，謂息於刀杖。汝恐怖眾生，惡業不休息。我於一切蟲，止息於刀杖；汝於一切蟲，常逼迫恐怖，造作兇惡業，終無休息時。我於一切神，止息於刀杖；汝於一切神，長夜苦逼迫，造作黑惡業，于今不止息。我住於息法，一切不放逸；汝不見四諦，故不息放逸。 ^n8

央瞿利摩羅說偈白佛：
久乃見牟尼，故隨路而逐，今聞真妙說，當捨久遠惡。
作如是說已，即放捨刀楯，投身世尊足，願聽我出家。 ^n9

佛以慈悲心，大仙多哀愍，告比丘善來，出家受具足。 ^n10

爾時，央瞿利摩羅出家已，獨一靜處，專精思惟所以：族姓子剃除鬚髮，著袈裟衣，正信非家，出家學道，增修梵行，現法自知作證：我生已盡、梵行已立、所作已作、自知不受後有。 ^n11

時央瞿利摩羅得阿羅漢，覺解脫喜樂，即說偈言：
本受不害名，而中多殺害，今得見諦名，永離於傷殺。身行不殺害，口意俱亦然，當知真不殺，不迫於眾生。洗手常血色，名央瞿摩羅，浚流之所漂，三歸制令息。歸依三寶已，出家得具足，成就於三明，佛教作已作。調牛以捶杖，伏象以鐵鉤，不以刀捶杖，正度調天人。利刀以水石，直箭以熅火，治材以斧斤，自調以黠慧。人前行放逸，隨後能自斂，是則照世間，如雲解月現。人前放逸行，隨後能自斂，於世恩愛流，正念而超出。少壯年出家，精勤修佛教，是則照世間，如雲解月現。少壯年出家，精勤修佛教，於世恩愛流，正念以超出。若度諸惡業，正善能令滅，是則照世間，如雲解月現。人前造惡業，正善能令滅，於世恩愛流，正念能超出。我已作惡業，必向於惡趣，已受於惡報，宿責食已食。若彼我怨憎，聞此正法者，得清淨法眼，於我修行忍，不復興鬥訟，蒙佛恩力故。我怨行忍辱，亦常讚歎忍，隨時聞正法，聞已隨修行。 ^n12

佛說此經已，央瞿利摩羅聞佛所說，歡喜奉行。^n13
