# 一六四

聞如是： ^n1

一時，佛在舍衛國祇樹給孤獨園。 ^n2

爾時，世尊與無央數之眾圍遶說法。 ^n3

是時，曇摩留支在靜室中，獨自思惟，入禪三昧，觀見前身在大海中作魚，身長七百由旬。卽從靜室起，猶如力士屈伸臂頃，便往至大海中故死屍上而經行。 ^n4

爾時，曇摩留支便說此偈：
生死無數劫，流轉不可計；各各求所安，數數受苦惱。
設復見身已，意欲造舍宅；一切支節壞，形體不得全。
心已離諸行，愛著永無餘；更不受此形，長樂涅槃中。 ^n5

爾時，尊者曇摩留支說此偈已，卽從彼沒，來至舍衛祇洹精舍，往至世尊所。 ^n6

爾時，世尊見曇摩留支來，作是告曰：「善哉！曇摩留支！久來此間。」 ^n7

曇摩留支白世尊曰：「如是，世尊！久來此間。」 ^n8

爾時，上座及諸比丘各生斯念：此曇摩留支恆在世尊左右，然今世尊告曰：「善哉！曇摩留支！久來此間。」 ^n9

爾時，世尊知諸比丘心中所念，欲斷狐疑故，便告諸比丘：「非為曇摩留支久來此間，故我言此義。所以然者，昔者過去無數劫時，有定光如來、至真、等正覺、明行成為、善逝、世間解、無上士、道法御、天人師，為佛、眾祐，出現於世，治在鉢摩大國，與大比丘眾十四萬八千人俱。爾時，四部之眾不可稱計，國王、臣吏、人民之類，皆來供養給其所須。 ^n10

爾時，有梵志名耶若達在雪山側住，看諸祕讖，天文、地理靡不貫博，書疏文字亦悉了知，諷誦一句五百言大人之相亦復了知，事諸火神、日月、星宿，教五百弟子宿夜不倦。 ^n11

耶若達梵志有弟子名曰雲雷，顏貌端正，世之希有，髮紺青色。雲雷梵志聰明博見，靡事不通，恆為耶若達所見愛敬，不去須臾。是時，婆羅門所行咒術，盡皆備舉。 ^n12

爾時，雲雷梵志便作是念：我今所應學者悉皆備已，然復自念：書籍所載，諸有學梵志行術過者，當報師恩。又我今日所應學者皆復知之，我今宜可報於師恩。然復貧匱，空無所有可用供養師者；宜當往詣國界求所須者。 ^n13

爾時，雲雷梵志便往至師所，而白師曰：『梵志所學技術之法，今悉知已。然復書籍所載，諸有學術過者，當報師恩。然復貧乏，無有金銀珍寶可用供養者，今欲詣國界求索財物，用供養師。』 ^n14

爾時，耶若達婆羅門便作是念：此雲雷梵志我之所愛，不去心首。設吾死者尚不能別離，何況今日欲捨吾去。我今當作何方宜使留得住耶？ ^n15

是時，耶若達梵志卽告雲雷曰：『汝梵志！今故有婆羅門所應學者，卿尚不知。』
是時，雲雷梵志便前白師：『唯願見教，何者未誦？』
是時，耶若達梵志便思惟造五百言誦，告雲雷曰：『今有此書名五百言誦，汝可受之。』
雲雷白言：『願師見授，欲得諷誦！』 ^n16

比丘當知：爾時，耶若達便授弟子此五百言誦，未經幾日，悉皆流利。是時，耶若達婆羅門告五百弟子曰：『此雲雷梵志技術悉備，無事不通。卽以立名，名曰超術。此超術梵志極為高才，天文、地理靡不觀博，書疏文字亦悉了知。』
爾時，超術梵志復經數日，復白師曰：『梵志所學技術之法，今悉知已。然復書籍所載，諸有學術過者，當報師恩。加復貧乏，無有金銀珍寶可用供養師者，今欲詣國界求索財物，用供養師，唯願聽許！』
爾時，耶若達梵志告曰：『汝知是時。』
超術梵志前禮師足，便退而去。 ^n17

爾時，鉢摩大國去城不遠，有眾梵志普集一處，欲共大祠，亦欲講論。時，有八萬四千梵志共集。第一上座亦復諷誦外道書疏，莫不練知。天文、地理、星宿變怪，皆悉了知。各欲散時，便以五百兩金及金杖一枚，金澡罐一枚，牛千頭，用奉上師，與第一上座。 ^n18

爾時，超術梵志聞：『去鉢摩大國不遠，有諸梵志八萬四千集在一處，其有試術過者，便與五百兩金及金杖一枚，金澡罐一枚，大牛千頭。』
是時，超術梵志自念：我今何故家家乞求？不如詣彼大眾共捔技術。是時，超術梵志便往至大眾所。 ^n19

爾時，眾多梵志遙見超術梵志，各各高聲喚曰：『善哉！祠主！今獲大利，乃使梵天躬自下降。』
時，八萬四千諸梵志等各起共迎，異口同音而作是語：『善來，大梵神天！』 ^n20

時，超術梵志便生此念：此諸梵志謂呼吾是梵天，然復吾亦非梵天。是時，超術梵志語諸婆羅門曰：『止！止！諸賢！勿呼吾是梵天也，汝等豈不聞乎？雪山北有大梵志眾師，名耶若達，天文、地理靡不貫練。』
諸梵志曰：『吾等聞之，但不見耳！』
超術梵志曰：『我是其弟子，名曰超術。』 ^n21

是時，超術梵志便向彼眾第一上座而告之曰：『設知技術者，向吾說之。』
爾時，彼眾第一上座即向超術梵志誦三藏技術，無有漏失。 ^n22

時，超術婆羅門復語彼上座曰：『一句五百言，今可說之。』是時，彼上座曰：『我不解此義，何等是一句五百言者？』
時，超術梵志告曰：『諸賢！默然聽說一句五百言大人之相。』 ^n23

比丘當知：爾時，超術梵志便誦三藏之術，及一句五百言大人之相。爾時，八萬四千梵志歎未曾有：『甚奇！甚特！我等初不聞一句五百言大人之相，今尊者宜在上頭第一上座。』 ^n24

爾時，超術梵志移彼上座已，便在第一上頭坐。 ^n25

爾時，彼眾上座極懷瞋恚，發此誓願：今此人移我坐處，自補其處。我今所誦經籍，持戒苦行，設當有福者，盡持用作誓：此人所生之處，所欲作事，我恆當壞敗其功。 ^n26

是時，彼施之主鉢出五百兩金及金杖一枚，金澡罐一枚，牛千頭，好女一人，持用與上座使咒願。 ^n27

爾時，上座告主人曰：『我今受此五百兩金及金杖、金澡罐，當用供養師。此女人，及牛千頭還施主人。所以然者，吾不習欲，亦不積財。』 ^n28

是時，超術梵志受此金杖、澡罐已，便往詣鉢摩大國。其王名曰光明。時，彼國王請定光如來及比丘眾衣食供養。 ^n29

時，彼國王告令城內：『其有人民有香華，盡不得賣，若有賣者當重罰之，吾自出買，不須轉賣。』
復敕人民：『掃灑令淨，勿使有土沙穢惡；懸繒幡蓋，香汁塗地，作倡妓樂，不可稱計。』 ^n30

爾時，彼梵志見已，便問行道人曰：『今是何日？掃灑道路，除治不淨，懸繒幡蓋，不可稱計，將非國主太子有所娉娶？』
彼行道人報曰：『梵志不知耶？鉢摩大國王今請定光如來、至真、等正覺，衣食供養，故平治道路，懸繒幡蓋耳！』 ^n31

然梵志秘記亦有此語：『如來出世，甚難得遇，時時乃出，實不可見，猶如優曇鉢華，時時乃出。』此亦如是，如來出現於世，甚不可值。又梵志書亦有此語：『有二人出世甚難得值。云何二人？如來及轉輪聖王。』此二人出現甚難得值。 ^n32

爾時，彼復作是念：我今何急速報師恩？今且以此五百兩金奉上定光如來。復作是念：書記所載，如來不受金銀珍寶；我可持此五百兩金，用買香華，散如來上。是時，梵志卽入城內求買香華。 ^n33

爾時，城中行人報曰：『梵志不知耶？國王有教令，其有香華賣者當重罰之。』
時，彼超術梵志便作是念：是我薄祐，求華不獲，將知如何？便還出城，在門外立。 ^n34

爾時，有婆羅門女名曰善味，持水瓶行取水，手執五枚華。 ^n35

梵志見已，語彼女人曰：『大妹！我今須華，願妹見賣與我。』梵志女曰：『我何時是汝妹？為識我父母不？』 ^n36

時，超術梵志復生此念：此女人性行寬博，意在戲笑，卽復語言：『賢女！我當與價，是非見惠此華。』
梵志女曰：『豈不聞大王有嚴教，不得賣華乎？』 ^n37

梵志曰：『賢女！此事無苦，王不奈汝何！我今急須此五枚華，我得此華，汝得貴價。』
梵志女曰：『汝急須華，欲作何等？』 ^n38

梵志報曰：『我今見有良地，欲種此華。』
梵志女曰：『此華已離其根，終不可生。云何方言我欲種之？』 ^n39

梵志報曰：『如我今日所見良田，種死灰尚生，何況此華？』
梵志女曰：『何者是良田，種死灰乃生乎？』 ^n40

梵志報曰：『賢女！有定光佛、如來、至真、等正覺，出現於世。』梵志女曰：『定光如來為何等類？』 ^n41

梵志即報彼女曰：『定光如來者，有如是之德，有如是之戒，成諸功德。』
梵志女曰：『設有功德者，欲求何等福？』 ^n42

梵志報曰：『願我後生當如定光如來、至真、等正覺，禁戒、功德亦當如是。』
梵志女曰：『設汝許我世世作夫婦，我便與汝華。』 ^n43

梵志曰：『我今所行，意不著欲。』
梵志女曰：『如我今身不求為汝作妻，使我將來世與汝作妻。』 ^n44

超術梵志曰：『菩薩所行，無有愛惜，設與我作妻者，必壞我心。』
梵志女曰：『我終不壞汝施意，正使持我身施與人者，終不壞施心。』 ^n45

是時，便持五百金錢，用買五枚華，與彼女人，共作誓願，各自別去。 ^n46

是時，定光如來、至真、等正覺時到著衣持鉢，與比丘僧前後圍繞，入鉢摩大國。 ^n47

時，超術梵志遙見定光如來顏貌端正，見莫不歡，諸根寂靜，行不錯亂，有三十二相、八十種好。猶如澄水無有穢濁，光明徹照，無所罣礙。亦如寶山，出諸山上。見已，便發歡喜心，於如來所持此五莖華，至定光如來所。到已，在一面住。 ^n48

時，超術梵志白定光佛言：『願見採受，設世尊今不授決者，便當於此處斷其命根，不願此生。』 ^n49

爾時，世尊告曰：『梵志！不可以此五莖華授無上等正覺。』 ^n50

梵志白言：『願世尊與我說菩薩所行法！』 ^n51

定光佛告曰：『菩薩所行，無所愛惜！』 ^n52

爾時，梵志便說偈言：
不敢以父母，持施與外人；諸佛真人長，亦復不敢施。
日月周行世，此二不可施；餘者盡可施，意決無有難。 ^n53

爾時，定光佛復以此偈報梵志曰：
如汝所說施，亦不如來言；當忍億劫苦，施頭身耳目。
妻子國財寶，車馬僕從人；設能堪與者，今當授汝決。 ^n54

爾時，摩納復說此偈：
大山熾如火，億劫堪頂戴；不能壞道意，唯願時授決。 ^n55

爾時，定光如來默然不語。 ^n56

時，彼梵志手執五莖華，右膝著地，散定光如來，並作是說：『持是福祐，使將來世當如定光如來、至真、等正覺，而無有異！』
卽自散髮在于淤泥：『若如來授我決者，便當以足蹈我髮上過。』 ^n57

比丘當知：爾時，定光如來觀察梵志心中所念，便告梵志曰：『汝將來世當作釋迦文佛、如來、至真、等正覺。』 ^n58

時，超術梵志有同學，名曇摩留支，在如來邊，見定光佛授超術梵志決，又足蹈髮上。見已，便作是說：『此禿頭沙門何忍，乃舉足蹈此清淨梵志髮上？此非人行！』」 ^n59

佛告諸比丘：「爾時耶若達梵志者，豈異人乎？莫作是觀。所以然者，爾時耶若達者，今白淨王是。 ^n60

爾時八萬四千梵志上座者，今提婆達兜身是也。 ^n61

時超術梵志者，卽我身是也。是時梵志女賣華者，今瞿夷是也。 ^n62

爾時祠主者，今執杖梵志是也。 ^n63

爾時曇摩留支，口所造行，吐不善響，今曇摩留支是也。然復曇摩留支無數劫中恆作畜生，最後受身在大海作魚，身長七百由旬。從彼命終，來生此間，與善知識從事，恆親近善知識，習諸善法，根門通利。以此因緣故，我言：『久來此間。』曇摩留支亦復自陳：『如是，世尊！久來此間。』
是故，諸比丘！常當修習身、口、意行。如是，諸比丘！當作是學！」 ^n64

爾時，諸比丘聞佛所說，歡喜奉行！^n65
