# 二四三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若善知識惠施之時，有四事功德。
云何為四？知時而施非不知時；自手惠施不使他人；布施常淨潔非不淨潔；施極微妙不有穢濁。善知識惠施之時，有此四功德。 ^n3

是故，諸比丘！善男子、善女人布施之時，當具此四功德。以具此功德，獲大福業，得甘露滅。然此福德不可稱量，言當有爾許福業，虛空所不能容受。
猶如海水不可計量，言一斛、半斛、一合、半合，稱數之名，但其福業不可具陳。
如是，善男子、善女人所作功德不可稱計，獲大福業，得甘露滅，言當有爾許福德。
是故，諸比丘！善男子、善女人當具此四功德。如是，諸比丘！當作是學！」 ^n4

爾時，諸比丘聞佛所說，歡喜奉行！^n5
