# 應說經

如是我聞：一時，佛住拘留國雜色牧牛聚落。 ^n1

爾時，佛告諸比丘：「我以知見故得諸漏盡，非不知見。云何以知見故得諸漏盡，非不知見？謂此色、此色集、此色滅。此受、想、行、識、此識集、此識滅。 ^n2

〔若〕不修方便，隨順成就，而用心求：令我諸漏盡、心得解脫。當知彼比丘終不能得漏盡解脫。
所以者何？不修習故。
不修習何等？謂不修習念處、正勤、如意足、根、力、覺、道。 ^n3a

譬如伏雞，生子眾多，不能隨時蔭〔卵〕，消息冷暖，而欲令子以觜、以爪啄卵自生，安隱出殼，當知彼子無有自力，堪能方便以觜、以爪安隱出殼。
所以者何？以彼雞母不能隨時蔭卵冷暖，長養子故。 ^n3b

如是比丘不勤修習，隨順成就，而欲令得漏盡解脫，無有是處。
所以者何？不修習故。不修何等？謂不修念處、正勤、如意足、根、力、覺、道。 ^n3c

若比丘修習隨順成就者，雖不欲令漏盡解脫，而彼比丘自然漏盡，心得解脫。
所以者何？以修習故。何所修習？謂修念處、正勤、如意足、根、力、覺、道。 ^n4a

如彼伏雞，善養其子，隨時蔭卵，冷暖得所，正復不欲令子方便自啄卵出，然其諸子自能方便安隱出殼。
所以者何？以彼伏雞隨時蔭卵，冷暖得所故。 ^n4b

如是比丘善修方便，正復不欲漏盡解脫，而彼比丘自然漏盡，心得解脫。
所以者何？以勤修習故。
何所修習？謂修念處、正勤、如意足、根、力、覺、道。 ^n4c

譬如巧師、巧師弟子，手持斧柯，捉之不已，漸漸微盡，手指處現，然彼不覺斧柯微盡而盡處現。 ^n5a

如是比丘精勤修習，隨順成就，不自知見今日爾所漏盡，明日爾所漏盡，然彼比丘知有漏盡。
所以者何？以修習故。
何所修習？謂修習念處、正勤、如意足、根、力、覺、道。 ^n5b

譬如大舶，在於海邊，經夏六月，風飄、日暴，藤綴漸斷。 ^n6a

如是比丘精勤修習，隨順成就，一切結、縛、使、煩惱、纏，漸得解脫。
所以者何？善修習故。
何所修習？謂修習念處、正勤、如意足、根、力、覺、道。」 ^n6b

說是法時，六十比丘不起諸漏，心得解脫。 ^n7

佛說此經已，諸比丘聞佛所說，歡喜奉行。^n8
