# 賢聖經

如是我聞：一時，佛住〔波羅奈〕仙人住處鹿野苑中。 ^n1

爾時，世尊告諸比丘：「有四聖諦。何等為四？謂苦聖諦、苦集聖諦、苦滅聖諦、苦滅道跡聖諦。 ^n2

若比丘於苦聖諦已知、已解，於苦集聖諦已知、已斷，於苦滅聖諦已知、已證，於苦滅道跡聖諦已知、已修，如是比丘，無有關鍵、平治城塹、度諸嶮難、〔解脫結縛〕、名為賢聖建立聖幢。 ^n3

諸比丘！云何無有關鍵？謂五下分結已斷、已知，是名離關鍵。 ^n4

云何平治城塹？無明謂之深塹，彼得斷、知，是名平治城塹。 ^n5

云何度諸嶮難？謂無際生死，究竟苦邊，是名度諸嶮難。 ^n6

云何解脫結縛？謂愛已斷、已知，〔是名解脫結縛〕 ^n7

云何建立聖幢？謂我慢已斷、已知，是名建立聖幢。」 ^n8

佛說此經已，諸比丘聞佛所說，歡喜奉行。^n9
