# 二九八

聞如是： ^n1

一時，尊者舍利弗在舍衛城祇樹給孤獨園，與大比丘眾五百人俱。 ^n2

爾時，眾多比丘到舍利弗所，共相問訊，在一面坐。 ^n3

爾時，眾多比丘白舍利弗言：「戒成就比丘當思惟何等法？」 ^n4a

舍利弗報言：「戒成就比丘當思惟五盛陰無常、為苦、為惱、為多痛畏；亦當思惟苦、空、無我。
云何為五？所謂色陰、痛陰、想陰、行陰、識陰。
爾時，戒成就比丘思惟此五盛陰，便成須陀洹道。」 ^n4b

比丘白舍利弗言：「須陀洹比丘當思惟何等法？」 ^n5a

舍利弗報言：「須陀洹比丘亦當思惟此五盛陰為苦、為惱、為多痛畏；亦當思惟苦、空、無我。
諸賢當知：若須陀洹比丘思惟此五盛陰時，便成斯陀含果。」 ^n5b

諸比丘問曰：「斯陀含比丘當思惟何等法？」 ^n6a

舍利弗報言：「斯陀含比丘亦當思惟此五盛陰為苦、為惱、為多痛畏；亦當思惟苦、空、無我。
爾時，斯陀含比丘當思惟此五盛陰時，便成阿那含果。」 ^n6b

諸比丘問曰：「阿那含比丘當思惟何等法？」 ^n7a

舍利弗報言：「阿那含比丘亦當思惟此五盛陰為苦、為惱、為多痛畏；亦當思惟此五盛陰苦、空、無我。
爾時，阿那含比丘當思惟此五盛陰時，便成阿羅漢。」 ^n7b

諸比丘問曰：「阿羅漢比丘當思惟何等法？」 ^n8a

舍利弗報言：「汝等所問何其過乎？羅漢比丘所作以過，更不造行，有漏心得解脫，不向五趣生死之海，更不受有，有所造作。
是故，諸賢！持戒比丘、須陀洹、斯陀含、阿那含，當思惟此五盛陰。如是，諸比丘！當作是學！」 ^n8b

爾時，諸比丘聞舍利弗所說，歡喜奉行！^n9
