# 摩鳩羅山經

如是我聞：一時，佛住摩鳩羅山，尊者那伽波羅為親侍者。 ^n1

爾時，世尊於夜闇時，天小微雨，電光睒現，出於房外，露地經行。 ^n2

是時天帝釋作是念：今日世尊住摩鳩羅山，尊者那伽波羅親侍供養。其夜闇冥，天時微雨，電光睒現，世尊出房，露地經行。我當化作毘琉璃重閣，執持重閣，隨佛經行。 ^n3

作是念已，即便化作鞞琉璃重閣，持詣佛所，稽首佛足，隨佛經行。 ^n4

爾時，摩竭提國人，若男、若女，夜啼之時，以摩鳩羅鬼恐之即止。 ^n5

親侍供養弟子之法，待師禪覺，然後乃眠。 ^n6

爾時，世尊為天帝釋夜經行久。爾時，尊者那伽波羅作是念：世尊今夜經行至久，我今當作摩鳩羅鬼形而恐怖之。 ^n7

時那伽波羅比丘，即反被俱執，長毛在外，〔往住〕世尊經行道頭，白佛言：「摩鳩羅鬼來！摩鳩羅鬼來！」 ^n8

爾時，世尊告那伽波羅比丘：「汝那伽波羅愚癡人！以摩鳩羅鬼神像恐怖佛耶？不能動如來、應、等正覺一毛髮也，如來、應、等正覺久離恐怖。」 ^n9

爾時，天帝釋白佛言：「世尊！世尊正法律中，亦復有此人耶？」 ^n10

佛言：「憍尸迦！瞿曇家中極大廣闊，斯等於未來世，亦當使得清淨之法。」 ^n11

爾時，世尊即說偈言：
若復婆羅門，於自所得法，得到於彼岸，若一毘舍遮，及與摩鳩羅，皆悉超過去。
若復婆羅門，於自所行法，一切諸受覺，觀察皆已滅。若復婆羅門，自法度彼岸，一切諸因緣，皆悉已滅盡。若復婆羅門，自法度彼岸，一切諸人我，皆悉已滅盡。若復婆羅門，自法度彼岸，於生老病死，皆悉已超過。 ^n12

佛說此經已，釋提桓因聞佛所說，歡喜隨喜，稽首佛足，即沒不現。^n13
