# 二○五

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「昔者，天帝釋告三十三天：『卿等若入大戰中時，設有恐怖畏懼之心者，汝等還顧視我高廣之幢，設見我幢者，便無畏怖。 ^n3a

若不憶我幢者，當憶伊沙天王幢，以憶彼幢者，所有畏怖，便自消滅。 ^n3b

若不憶我幢，及不憶伊沙幢者，爾時當憶婆留那天王幢，以憶彼幢，所有恐怖，便自消滅。』 ^n3c

我今亦復告汝等：設有比丘、比丘尼、優婆塞、優婆夷，若有畏怖衣毛竪者，爾時當念我身，此是如來、至真、等正覺、明行成為、善逝、世間解、無上士、道法御、天人師，號佛、眾祐，出現於世。設有恐怖衣毛竪者，便自消滅。 ^n4a

若復不念我者，爾時當念於法。如來法者甚為微妙，智者所學；以念法者，所有恐怖，便自消滅。 ^n4b

設不念我，復不念法，爾時當念聖眾。如來聖眾極為和順，法法成就：戒成就、三昧成就、智慧成就、解脫成就、解脫見慧成就。所謂四雙八輩，此是如來聖眾，可敬可事，世間福田，是謂如來聖眾。爾時若念僧已，所有恐怖，便自消滅。 ^n4c

比丘當知：釋提桓因猶有淫、怒、癡，然三十三天念其主卽無恐怖，況復如來無有欲、怒、癡心，當念有恐怖乎？若有比丘有恐怖者，便自消滅。 ^n5

是故，諸比丘！當念三尊：佛、法、聖眾。如是，諸比丘！當作是學！」 ^n6

爾時，諸比丘聞佛所說，歡喜奉行！^n7
