# 疾漏盡經

如是我聞：一時，佛住舍衛國祇樹給孤獨園。 ^n1

爾時，世尊著衣持缽，入舍衛城乞食；還，持衣缽，不語眾，不告侍者，獨一無二，於西方國土人間遊行。 ^n2

時安陀林中有一比丘，遙見世尊不語眾，不告侍者，獨一無二。見已，進詣尊者阿難所，白阿難言：「尊者當知！世尊不語眾，不告侍者，獨一無二而出遊行。」 ^n3

爾時，阿難語彼比丘：「若使世尊不語眾，不告侍者，獨一無二而出遊行，不應隨從。
所以者何？今日世尊欲住〔寂滅〕，少事故。」 ^n4

爾時，世尊遊行，北至半闍國波陀聚落，於人所守護林中，住一跋陀薩羅樹下。 ^n5

時有眾多比丘，詣阿難所，語阿難言：「今聞世尊住在何所？」 ^n6

阿難答曰：「我聞世尊北至半闍國波陀聚落，人所守護林中，跋陀薩羅樹下。」 ^n7

時諸比丘語阿難曰：「尊者〔當〕知！我等不見世尊已久，若不憚勞者，可共往詣世尊，哀愍故。」 ^n8

阿難知時，默然而許。 ^n9

爾時，尊者阿難與眾多比丘，夜過晨朝，著衣持缽，入舍衛城乞食。乞食已，還精舍，舉臥具，持衣缽，出至西方人間遊行，北至半闍國波陀聚落，人〔所〕守護林中。 ^n10

時尊者阿難與眾多比丘，置衣缽，洗足已，詣世尊所，頭面禮足，於一面坐。 ^n11

爾時，世尊為眾多比丘說法，示、教、利、喜。 ^n12

爾時，座中有一比丘，作是念：「云何知、云何見，疾得漏盡？」 ^n13

爾時，世尊知彼比丘心之所念，告諸比丘：「若有比丘於此座中作是念，云何知、云何見，疾得漏盡者，我已說法言：當善觀察諸陰，所謂四念處、四正勤、四如意足、五根、五力、七覺分、八聖道分。 ^n14a

我已說如是法，觀察諸陰，而今猶有善男子不勤欲作、不勤樂、不勤念、不勤信而自慢惰，不能增進得盡諸漏。 ^n14b

若復善男子，於我所說法，觀察諸陰，勤欲、勤樂、勤念、勤信，彼能疾得盡諸漏。 ^n14c

愚癡無聞凡夫，於色見是我，若見我者，是名為行。 ^n15a

彼行何因、何集、何生、何轉？無明觸生愛，緣愛起彼行。 ^n15b

彼愛何因、何集、何生、何轉？彼愛受因、受集、受生、受轉。 ^n15c

彼受何因、何集、何生、何轉？彼受觸因、觸集、觸生、觸轉。 ^n15d

彼觸何因、何集、何生、何轉？謂彼觸六入處因、六入處集、六入處生、六入處轉。 ^n15e

彼六入處，無常、有為、心、緣起法；彼〔觸、受、愛、行〕，亦無常、有為、心、緣起法。〔作如是知，如是見者，疾得漏盡。〕 ^n15f

如是觀者，而見色是我，不見色是我而見色是我所，不見色是我所而見色在我，不見色在我而見我在色。 ^n16

不見我在色而見受是我，不見受是我而見受是我所，不見受是我所而見受在我，不見受在我而見我在受。 ^n17

不見我在受而見想是我，不見想是我而見想是我所，不見想是我所而見想在我，不見想在我而見我在想。 ^n18

不見我在想而見行是我，不見行是我而見行是我所，不見行是我所而見行在我，不見行在我而見我在行。 ^n19

不見我在行而見識是我，不見識是我而見識是我所，不見識是我所而見識在我，不見識在我而見我在識。 ^n20

不見我在識，復作斷見、壞有見，不作斷見、壞有見而不離我慢，不離我慢者而復見我，見我者即是行。 ^n21a

彼行何因、何集、何生、何轉？如前所說，乃至我慢。作如是知，如是見者，疾得漏盡。」 ^n22b

佛說〔此〕經已，諸比丘聞佛所說，歡喜奉行。^n23
