# 何義經

我聞如是： ^n1

一時，佛遊舍衛國，在勝林給孤獨園。 ^n2

爾時，尊者阿難則於晡時從燕坐起，往詣佛所，稽首禮足，卻住一面，白曰：「世尊！持戒為何義？」 ^n3a

世尊答曰：「阿難！持戒者，令不悔義。阿難！若有持戒者，便得不悔。」 ^n3b

復問：「世尊！不悔為何義？」 ^n4a

世尊答曰：「阿難！不悔者，令歡悅義。阿難！若有不悔者，便得歡悅。」 ^n4b

復問：「世尊！歡悅為何義？」 ^n5a

世尊答曰：「阿難！歡悅者，令喜義。阿難！若有歡悅者，便得喜。」 ^n5b

復問：「世尊！喜為何義？」 ^n6a

世尊答曰：「阿難！喜者，令止義。阿難！若有喜者，便得止身。」 ^n6b

復問：「世尊！止為何義？」 ^n7a

世尊答曰：「阿難！止者，令樂義。阿難！若有止者，便得覺樂。」 ^n7b

復問：「世尊！樂為何義？」 ^n8a

世尊答曰：「阿難！樂者，令定義。阿難！若有樂者，便得定心。」 ^n8b

復問：「世尊！定為何義？」 ^n9a

世尊答曰：「阿難！定者，令見如實、知如真義。阿難！若有定者，便得見如實、知如真。」 ^n9b

復問：「世尊！見如實、知如真為何義？」 ^n10a

世尊答曰：「阿難！見如實、知如真者，令厭義。阿難！若有見如實、知如真者，便得厭。」 ^n10b

復問：「世尊！厭為何義？」 ^n11a

世尊答曰：「阿難！厭者，令無欲義。阿難！若有厭者，便得無欲。」 ^n11b

復問：「世尊！無欲為何義？」 ^n12a

世尊答曰：「阿難！無欲者，令解脫義。阿難！若有無欲者，便得解脫一切淫、怒、癡。 ^n12b

是為，阿難！因持戒便得不悔，因不悔便得歡悅，因歡悅便得喜，因喜便得止，因止便得樂，因樂便得定。 ^n13

阿難！多聞聖弟子因定便得見如實、知如真，因見如實、知如真，便得厭，因厭便得無欲，因無欲便得解脫，因解脫便知解脫：生已盡，梵行已立，所作已辦，不更受有，知如真。 ^n14

阿難！是為法法相益，法法相因，如是此戒趣至第一，謂度此岸，得至彼岸。」 ^n15

佛說如是，尊者阿難及諸比丘聞佛所說，歡喜奉行。^n16
