# 妙色經

如是我聞：一時，佛住舍衛國祇樹給孤獨園。 ^n1

時有一天子，容色絕妙，於後夜時，來詣佛所，稽首佛足，退坐一面。身諸光明，遍照祇樹給孤獨園。 ^n2

時彼天子說偈問佛：
云何諸眾生，受身得妙色？
云何修方便，而得乘出道？
眾生住何法？為何所修習？
為何等眾生，諸天所供養？ ^n3

爾時，世尊說偈答言：
持戒明智慧，自修習正受，正直心繫念，熾燃憂悉滅，得平等智慧，其心善解脫。斯等因緣故，受身得妙色，成就乘出道，心住於中學，如是德備者，為諸天供養。 ^n4

時彼天子復說偈言：
久見婆羅門，逮得般涅槃，一切怖已過，永超世恩愛。 ^n5

時彼天子聞佛所說，歡喜隨喜，稽首佛足，即沒不現。
〔常驚恐顏色，羅吒國估客，輸波羅須達。〕
〔須達多生天，首長者生天，又有無煩天。〕^n6
