# 死滅經

如是我聞：一時，佛住摩拘羅山。 ^n1

時有侍者比丘，名曰羅陀。 ^n2

爾時，世尊告羅陀比丘言：「諸所有色，若過去、若未來、若現在，若內、若外，若麤、若細，若好、若醜，若遠、若近，彼一切皆是死法。 ^n3a

所有受、想、行、識，若過去、若未來、若現在，若內、若外，若麤、若細，若好、若醜，若遠、若近，彼一切皆是死法。」 ^n3b

佛告羅陀；「色為常耶？為無常耶？」 ^n4a

答曰：「無常，世尊！」 ^n4b

復問：「若無常者，是苦耶？」 ^n4c

答曰：「是苦，世尊！」 ^n4d

「受、想、行、識為常、為無常耶？」 ^n5a

答曰：「無常，世尊！」 ^n5b

復問：「若無常者，是苦耶？」 ^n5c

答曰：「是苦，世尊！」 ^n5d

復問：「若無常、苦者，是變易法，多聞聖弟子，寧於中見是我、異我、相在不？」 ^n6

答曰：「不也，世尊！」 ^n7

佛告羅陀：「若多聞聖弟子，於此五受陰，如實觀察非我、非我所者，於諸世間都無所取，無所取者無所著，無所著故自覺涅槃：我生已盡、梵行已立、所作已作、自知不受後有。」 ^n8

佛說此經已，羅陀比丘聞佛所說，歡喜奉行。^n9
