# 一四八

聞如是： ^n1

一時，佛在釋翅瘦迦毗羅越尼拘留園中，與大比丘五百人俱。 ^n2

爾時，大愛道瞿曇彌便往至世尊所，頭面禮足，白世尊曰：「願世尊長化愚冥，恆護生命！」 ^n3

世尊告曰：「瞿曇彌！不應向如來作是言：如來延壽無窮，恆護其命。」 ^n4

是時，大愛道瞿曇彌即說此偈：
云何禮最勝，世間無與等；能斷一切疑，由是說此語？ ^n5

爾時，世尊復以偈報瞿曇彌曰：
精進意難缺，恆有勇猛心；平等視聲聞，此則禮如來。 ^n6

是時，大愛道白世尊曰：「自今以後當禮世尊，如今如來敕視一切眾生，意無增減。天上、人中及阿須倫，如來為最上！」 ^n7

是時，世尊可大愛道所說。大愛道卽從座起，頭面禮足，便退而去。 ^n8

爾時，世尊告諸比丘：「我聲聞中第一弟子廣識多知，所謂大愛道是。」 ^n9

是時，諸比丘聞佛所說，歡喜奉行！^n10
