# 二三五

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「是謂，比丘！我等常所說法，所謂四諦，以無數方便而觀察此法，分別其義，廣與人演。
云何為四？所謂苦諦之法，以無數方便而觀察此法，分別其義，廣與人演；以無數方便說集、盡、道諦，而觀察此法，分別其義，廣與人演。 ^n3

汝等比丘！當親近舍利弗比丘，承事供養。所以然者，彼舍利弗比丘以無數方便，說此四諦，廣與人演。當舍利弗比丘與諸眾生及四部眾，分別其義，廣與人演，時不可計眾生諸塵垢盡，得法眼淨。 ^n4

汝等比丘！當親近舍利弗、目犍連比丘，承事供養。所以然者，舍利弗比丘眾生之父母，以生已長養令大者目犍連比丘。所以然者，舍利弗比丘與人說法要，成四諦；目犍連比丘與人說法要，成第一義，成無漏行。汝等當親近舍利弗、目犍連比丘。」
世尊作是語已，還入靜室。 ^n5

世尊去未久，爾時舍利弗告諸比丘：「其有能得四諦法者，彼人快得善利。云何為四？所謂苦諦，以無數方便廣演其義。 ^n6

云何為苦諦？所謂生苦、老苦、病苦、死苦、憂悲惱苦、怨憎會苦、恩愛別苦、所求不得苦，取要言之，五盛陰苦，是謂苦諦。 ^n7a

云何苦集諦？所謂愛結是也。 ^n7b

云何為盡諦？所謂盡諦者，愛欲結永盡無餘，是謂盡諦。 ^n7c

云何為道諦？所謂賢聖八品道是。正見、正治、正語、正方便、正命、正業、正念、正定，是謂道諦也。
彼眾生快得善利，乃能聞此四諦之法。」 ^n7d

爾時，尊者舍利弗當說此法，無量不可計眾生聞此法時，諸塵垢盡，得法眼淨。
「我等亦快得善利，世尊與我說法，安處福地。」 ^n8

「是故，四部之眾求於方便，行此四諦。如是，諸比丘！當作是學！」 ^n9

爾時，諸比丘聞佛所說，歡喜奉行！^n10
