# 無明經

如是我聞：一時，佛住王舍城迦蘭陀竹園。 ^n1

爾時，尊者舍利弗，尊者摩訶拘絺羅，在耆闍崛山。時尊者拘絺羅，晡時從禪起，詣尊者舍利弗所，共相問訊，種種相娛悅已，卻坐一面。 ^n2

時尊者摩訶拘絺羅語舍利弗言：「欲有所問，寧有閑暇為我說不？」 ^n3

舍利弗言：「隨仁所問，知者當說。」 ^n4

摩訶拘絺羅問舍利弗言：「所謂無明，云何是無明？誰有此無明？」 ^n5

舍利弗答言：「無明者謂不知，不知者是無明。」 ^n6

「何所不知？」 ^n7

「謂色無常，色無常如實不知；色磨滅法，色磨滅法如實不知；色生滅法，色生滅法如實不知。 ^n8a

受、想、行、識〔無常〕，受、想、行、識無常如實不知；識磨滅法，識磨滅法如實不知；識生滅法，識生滅法如實不如。 ^n8b

摩訶拘絺羅！於此五受陰如實不知、不見、無無間等、愚、闇、不明，是名無明。成就此者，名有無明。」 ^n9

又問舍利弗：「所謂明者，云何為明？誰有此明？」 ^n10

舍利弗言：「摩訶拘絺羅！所謂明者是知，知者是名為明。」 ^n11

又問：「何所知？」 ^n12

「謂色無常，色無常如實知；色磨滅法，色磨滅法如實知；色生滅法，色生滅法如實知。 ^n13a

受、想、行、識〔無常〕，受、想、行、識無常如實知；識磨滅法，識磨滅法如實知；識生滅法，識生滅法如實知。 ^n13b

拘絺羅！於此五受陰如實知、見、明、覺、慧、無間等，是名為明。成就此法者，是名有明。」 ^n14

是二正士各聞所說，展轉隨喜，從座而起，各還本處。^n15
