# 有身經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「我今當說有身、有身集、有身滅、有身滅道跡。諦聽！善思！當為汝說。 ^n2

云何有身？謂五受陰。云何為五？色受陰，受、想、行、識受陰，是名有身。 ^n3

云何有身集？當來有愛、貪喜俱、彼彼樂著，是名有身集。 ^n4

云何有身滅？當來有愛、貪喜俱、彼彼樂著，無餘斷、吐、盡、離欲、滅，是名有身滅。 ^n5

云何有身滅道跡？謂八聖道：正見、正志、正語、正業、正命、正方便、正念、正定，是名有身滅道跡。 ^n6

是名當說有身、有身集、有身滅、有身滅道跡。」 ^n7

佛說是經已，諸比丘聞佛所說，歡喜奉行。 ^n8

如當說，有及當知，亦如是說。 ^n9

餘如是說，差別者：「當知有身、當知斷有身集、當知證有身滅、當知修斷有身道跡。」 ^n10

佛說此經已，諸比丘聞佛所說，歡喜奉行。 ^n11

又復差別者：「比丘知有身、斷有身集、證有身滅、修斷有身道，是名比丘〔斷愛欲、轉諸結等法〕、修無間等、究竟苦邊。」 ^n12

又復差別者：「是名比丘阿羅漢盡諸有漏、所作已作、已捨重擔、逮得己利、盡諸有結、正智心解脫。」 ^n13

又復差別者：「是名比丘究竟邊際、究竟離垢、究竟梵行，純淨、上士。」 ^n14

又復差別者：「是名比丘斷關、度塹、超越境界、脫諸防邏、建聖法幢。」 ^n15

又復差別者：「云何斷關？謂斷〔五上分結〕。云何度塹？謂度無明深塹。云何超越境界？謂究竟無始生死。云何脫諸防邏？謂有愛盡。云何建聖法幢？謂我慢盡。」 ^n16

又復差別者：「是名比丘斷五枝、成六枝、守護一依四種，棄捨諸諦、離諸求、淨諸覺、身行息、心善解脫、慧善解脫，純一、立梵行、無上士。」
其道有三種，實覺亦三種，有身四種說，羅漢有六種。^n17
