# 八天經

如是我聞：一時，佛住王舍城金婆羅山金婆羅鬼神住處石室中。 ^n1

爾時，世尊金鎗刺足，未經幾時，起身苦痛；能得捨心，正智、正念，堪忍自安，無退減想。 ^n2

彼有山神天子八人，作是念：今日世尊住王舍城金婆羅山金婆羅鬼神住處石室中，金鎗刺足，起身苦痛，而能捨心，正念、正智，堪忍自安，無所退減，我等當往兩前讚歎。作是念已，往詣佛所，稽首禮足，退住一面。 ^n3

第一天神說偈歎言：
沙門瞿曇，人中師子！
身遭苦痛，堪忍自安，
正智正念，無所退減。 ^n4a

第二天子復讚歎言：「大士之大龍，大士之牛王，大士夫勇力，大士夫良馬，大士夫上首，大士夫之勝！」 ^n4b

第三天子復讚歎言：
此沙門瞿曇，士夫分陀利！身生諸苦痛，而能行捨心，正智正念住，堪忍以自安，而無所退減。 ^n4c

第四天子復讚歎言：「若有於沙門瞿曇士夫分陀利所說，違反嫌責，當知斯等長夜當得不饒益苦，唯除不知真實者。」 ^n4d

第五天子復說偈言：
觀彼三昧定，善住於正受，解脫離諸塵，不踊亦不沒，其心安隱住，而得心解脫。 ^n4e

第六天子復說偈言：
經歷五百歲，誦婆羅門典，精勤修苦行，不解脫離塵，是則卑下類，不得度彼岸。 ^n4f

第七天子復說偈言：
為欲之所迫，持戒之所縛，勇捍行苦行，經歷於百年，其心不解脫，不離於塵垢，是則卑下類，不度於彼岸。 ^n4g

第八天子復說偈言：
心居憍慢欲，不能自調伏，不得三昧定，牟尼之正受。獨一居山林，其心常放逸，於彼死魔軍，不得度彼岸。 ^n4h

時彼山神天子八人，各各讚歎已，稽首佛足，即沒不現。
〔垂下及遮止，名稱及技能，彈琴并棄捨。〕
〔種別善丈夫，慳貪不惠施，八天為第十。〕^n5
