# 一二六

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我今當說燭明之法，亦當說由燭趣道之業。諦聽！諦聽！善思念之。」 ^n3

諸比丘對曰：「如是，世尊！」 ^n4

爾時，世尊告諸比丘：「彼云何名燭明者？所謂貪淫、瞋恚、愚癡盡。
彼云何名為由燭趣道之業？所謂正見、正治、正語、正業、正命、正方便、正念、正三昧，是謂由燭趣道之業。
我為比丘已說燭明，亦說由燭趣道之業，如來所應為者，今已周訖。善念、諷誦，勿有懈怠，今不行者，後悔無及！」 ^n5

爾時，諸比丘聞佛所說，歡喜奉行！^n6
