# 無知經

如是我聞：一時，佛住王舍城迦蘭陀竹園。 ^n1

時有婆蹉種出家，來詣佛所，與世尊〔面〕相問訊，慰勞已，退坐一面，白佛言：「瞿曇！彼云何無知故作如是見、如是說：世間常，此是真實，餘則虛妄？世間無常、世間常無常、世間非常非無常；世有邊、世無邊、世有邊無邊、世非有邊非無邊；命即是身，命異身異；如來有後死、無後死、有無後死、非有非無後死？」 ^n2

佛告婆蹉：「於色無知故，作如是見、如是說：世間常，此是真實，餘則虛妄；乃至非有非無後死。 ^n3a

於受、想、行、識無知故，作如是見、如是說：世間常，此是真實，餘則虛妄；乃至非有非無後死。」 ^n3b

婆蹉白佛：「瞿曇！知何法故，不如是見、如是說：世間常，此是真實，餘則虛妄，乃至非有非無後死？」 ^n4

佛告婆蹉：「知色故，不如是見、如是說：世間常，此是真實，餘則虛妄，乃至非有非無後死。 ^n5a

知受、想、行、識故，不作如是見、如是說：世間常，此是真實，餘則虛妄，乃至非有非無後死。如是不知知、如是不見見，不識識、不斷斷、不觀觀、不察察、不覺覺。」 ^n5b

佛說此經已，婆蹉種出家聞佛所說，歡喜隨喜，從坐起而去。^n6
