# 三九八

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

是時，滿呼王子至世尊所，頭面禮足，在一面坐。
是時，滿呼王子白世尊言：「我曾聞：『朱利槃特比丘與盧迦延梵志共論，然此比丘不能答對。』我又曾聞：『如來弟子眾中，諸根闇鈍無有慧明，無出此比丘上者。如來優婆塞中在居家者，迦毗羅衛城中瞿曇釋種，諸根闇鈍，情意閉塞。』」 ^n3

佛告王子曰：「朱利槃特比丘有神足之力，得上人之法，不習世間談論之宜。又王子當知：此比丘者極有妙義。」 ^n4

是時，滿呼王子白世尊言：「佛所說雖爾，然我意中猶生此念：云何有大神力，而不能與彼外道異學而共論議？我今請佛及比丘僧，唯除朱利槃特一人。」
是時，世尊默然受請。 ^n5

是時，王子已見世尊受請已，卽從座起，頭面禮世尊足，右遶三匝，便退而去。卽其夜辦種種甘饌、飲食，敷好坐具，而白：「時到，今正是時。」 ^n6

爾時，世尊以鉢使朱利槃特比丘捉在後住，將諸比丘眾，前後圍遶，入羅閱城。至彼王子所，各次第坐。 ^n7

爾時，王子白世尊言：「唯願如來手授我！我今躬欲自飯如來。」 ^n8

佛告王子曰：「今鉢在朱利槃特比丘所，竟不持來。」 ^n9

王子白佛言：「願世尊遣一比丘往取鉢來！」 ^n10

佛告王子：「汝今自往取如來鉢來！」 ^n11

爾時，朱利槃特比丘化作五百華樹，其樹下皆有朱利槃特比丘坐。 ^n12

爾時，王子聞佛教已，往取鉢。遙見五百樹下，皆有朱利槃特比丘於樹下坐禪，繫念在前，無有分散。見已，便作是念：何者是朱利槃特比丘？ ^n13

是時，滿呼王子卽還來世尊所，而白佛言：「往彼園中均是朱利槃特比丘，不知何者是朱利槃特比丘？」 ^n14

佛告王子曰：「還至園中，最在中央，住而彈指作是說：『其實是朱利槃特比丘者，唯願從座起！』」 ^n15

是時，滿呼王子受教已，復至園中，在中央立，而作是說：「其實是朱利槃特比丘者，便從座起！」
王子正作是語已，其餘五百化比丘自然消滅，唯有一朱利槃特比丘在。
是時，滿呼王子共朱利槃特比丘至世尊所，頭面禮足，在一面立。 ^n16

爾時，滿呼王子白佛言：「唯願世尊今自悔責！不信如來言教：『此比丘有神足大威力。』」 ^n17

佛告王子曰：「聽汝懺悔！如來所說終無有二。又此世間有九種人周旋往來。
云何為九？一者豫知人情，二者聞已便知，三者觀相然後乃知，四者觀察義理然後乃知，五者知味然後乃知，六者知義、知味然後乃知，七者不知義、不知味，八者學於思惟神足之力，九者所受義尠。
是謂，王子！九種之人出現世間。
如是，王子！彼觀相之人於八人中最為第一，無過是者。今此朱利槃特比丘習於神足，不學餘法，此比丘恆以神足與人說法。
我今阿難比丘觀相便知豫知人情，知如來須是，不用是，亦知如來應當說是，離是，皆令分明。如今無有出阿難比丘上者，博覽諸經義，靡不周遍。
又此朱利槃特比丘能化一形作若干形，復還合為一。此比丘後日當於虛空中取滅度。
吾更不見餘人取滅度，如阿難比丘、朱利槃特比丘之比也。」 ^n18

是時，佛復告諸比丘曰：「我聲聞中第一比丘，變化身形，能大能小，無有如朱利槃特比丘之比。」 ^n19

是時，滿呼王子手自斟酌，供養眾僧。除去鉢器，更取小座，在如來前，叉手白世尊言：「唯願世尊聽朱利槃特比丘恆至我家，隨其所須衣被、雜物、沙門之法，盡在我家取之，當盡形壽供給所須。」 ^n20

佛告王子：「汝今，王子！還向朱利槃特比丘懺悔，躬自請之！所以然者，非智之人欲別智者，此事難遇；欲言智者能別有智之人，可有此理耳！」 ^n21

是時，滿呼王子卽時向朱利槃特比丘禮，自稱姓名，求其懺悔：「大神足比丘！生意輕慢，自今之後更不敢犯。唯願受懺悔，更不敢犯！」 ^n22

朱利槃特比丘報曰：「聽汝悔過，後莫復犯！亦莫復誹謗賢聖。王子當知：其有眾生誹謗聖人者，必當墮三惡趣生地獄中。如是，王子！當作是學！」 ^n23

爾時，佛與滿呼王子，說極妙之法，勸發令喜，卽於座上，得演此咒願：
祠祀火為上，經書頌為最；人中王為尊，眾流海為首；
星中月為先，光明日第一；上下及四方，諸所有形物；
天及世間人，佛者最為尊；欲求其福者，供養三佛陀。 ^n24

爾時，世尊說此偈已，卽從座起。 ^n25

是時，滿呼王子聞佛所說，歡喜奉行！^n26
