# 二十億耳經

如是我聞：一時，佛住王舍城迦蘭陀竹園。 ^n1

爾時，尊者二十億耳住耆闍崛山，常精勤修習菩提分法。 ^n2

時尊者二十億耳，獨靜禪思而作是念：「於世尊弟子精勤聲聞中，我在其數，然我今日未盡諸漏。我是名族姓子，多饒財寶，我今寧可還受五欲，廣行施作福。」 ^n3

爾時，世尊知二十億耳心之所念，告一比丘：「汝等今往二十億耳所，告言：世尊呼汝。」 ^n4

是一比丘受佛教已，往詣二十億耳所，語言：「世尊呼汝。」 ^n5

二十億耳聞彼比丘稱大師命，即詣世尊所，稽首禮足，退住一面。 ^n6

爾時，世尊告二十億耳：「汝實獨靜禪思作是念：世尊精勤修學聲聞中，我在其數，而今未得漏盡解脫。我是名族姓子，又多錢財，我寧可還俗受五欲樂，廣施作福耶？」 ^n7

時二十億耳作是念：「世尊已知我心。」驚怖毛豎，白佛言：「實爾，世尊！」 ^n8

佛告二十億耳：「我今問汝，隨意答我。二十億耳！汝在俗時，善彈琴不？」 ^n9

答言：「如是，世尊！」 ^n10

復問：「於意云何？汝彈琴時，若急其絃，得作微妙和雅音不？」 ^n11

答言：「不也，世尊！」 ^n12

復問：「云何？若緩其絃，寧發微妙和雅音不？」 ^n13

答言：「不也，世尊！」 ^n14

復問：「云何？善調琴絃，不緩、不急，然後發妙和雅音不？」 ^n15

答言：「如是，世尊！」 ^n16

佛告二十億耳：「精進太急，增其掉、悔；精進太緩，令人懈怠。是故汝當平等修習攝受，莫著、莫放逸、莫取相！」 ^n17

時尊者二十億耳，聞佛所說，歡喜隨喜，作禮而去。 ^n18

時尊者二十億耳，常念世尊說彈琴譬，獨靜禪思，如上所說，乃至漏盡，心得解脫，成阿羅漢。 ^n19

爾時，尊者二十億耳得阿羅漢，內覺解脫喜樂，作是念：「我今應往問訊世尊。」 ^n20

爾時尊者二十億耳，往詣佛所，稽首禮足，退坐一面，白佛言：「世尊！於世尊法中得阿羅漢，盡諸有漏，所作已作，捨離重擔，逮得己利，盡諸有結，正智心解脫。當於爾時，解脫六處。云何為六？離欲解脫、離恚解脫、遠離解脫、愛盡解脫、諸取解脫、心不忘念解脫。 ^n21

世尊！若有依少信心而言離欲解脫，此非所應；貪、恚、癡盡，是名真實離欲解脫。 ^n22

若復有人，依少持戒而言我得離恚解脫，此亦不應；貪、恚、癡盡，是名真實〔離恚〕解脫。 ^n23

若復有人，依於修習利養遠離，而言遠離解脫，是亦不應；貪、恚、癡盡，是真實遠離解脫。貪、恚、癡盡，亦名離愛，亦名離取，亦名離忘念解脫。 ^n24

如是世尊！若諸比丘未得羅漢，未盡諸漏，於此六處不得解脫。 ^n25

若復比丘在於學地，未得增上樂涅槃，習向心住，爾時成就學戒，成就學根。後時當得漏盡，無漏心解脫，乃至自知不受後有；當於爾時，得無學戒，得無學諸根。 ^n26

譬如嬰童愚小仰臥，爾時成就童子諸根；彼於後時漸漸增長，諸根成就，當於爾時成就長者諸根。 ^n27

在學地者，亦復如是，未得增上安樂，乃至成就無學戒，無學諸根，若眼常識色，終不能妨心解脫、慧解脫，意堅住故，內修、無量、善解脫，觀察生滅乃至無常。耳識聲，鼻識香，舌識味，身識觸，意識法，不能妨心解脫、慧解脫，意堅住故，內修、無量、善解脫，觀察生滅。 ^n28

譬如村邑近大石山，不斷、不壞、不穿，一向厚密，假使四方風吹，不能動搖，不能穿過。 ^n29

彼無學者亦復如是，眼常識色，乃至意常識法，不能妨心解脫、慧解脫、意堅住故，內修、無量、善解脫，觀察生滅。」 ^n30

爾時，二十億耳重說偈言：
離欲心解脫，無恚脫亦然，遠離心解脫，貪愛永無餘，
諸取心解脫，及意不忘念。曉了入處生，於彼心解脫，
彼心解脫者，比丘意止息，諸所作已作，更不作所作。
猶如大石山，四風不能動。色聲香味觸，及法之好惡，
六入處常對，不能動其心，心常住堅固，諦觀法生滅。 ^n31

尊者二十億耳說是法時，大師心悅；諸多聞梵行者聞尊者二十億耳所說，皆大歡喜。 ^n32

爾時，尊者二十億耳聞佛說法，歡喜隨喜，作禮而去。 ^n33

爾時，世尊知二十億耳去，不久，告諸比丘：「善心解脫者，應如是記說。如二十億耳，以智記說，亦不自舉，亦不下他，正說其義，非如增上慢者，不得其義而自稱嘆得過人法，自取損減。」^n34
