# 二二七

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「諸有星宿之光，月光最為第一。
此亦如是，諸善功德三十七道品之法，無放逸行最為第一，最尊、最貴。 ^n3

無放逸比丘修四意斷。
云何為四？於是，比丘若未生弊惡法，求方便令不生；
若已生弊惡法，求方便令滅；
若未生善法，求方便令生；
若已生善法，求方便重令增多，終不忘失，具足修行，心意不忘。
如是，比丘修四意斷。 ^n4

是故，諸比丘！當求方便，修四意斷。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
