# 長壽經

如是我聞：一時，佛住王舍城迦蘭陀竹園。 ^n1

時有長壽童子，是樹提長者孫子，身嬰重病。 ^n2

爾時，世尊聞長壽童子身嬰重病，晨朝著衣持缽，入王舍城乞食，次第到長壽童子舍。 ^n3

長壽童子遙見世尊，扶床欲起。乃至說三受，如《〔差摩〕修多羅》廣說，乃至病苦但增無損。 ^n4

「是故童子當如是學：於佛不壞淨，於法、僧不壞淨，聖戒成就，當如是學！」 ^n5

童子白佛言：「世尊！如世尊說四不壞淨，我今悉有。我常於佛不壞淨，於法、僧不壞淨，聖戒成就。」 ^n6

佛告童子：「汝當依四不壞淨，於上修習六明分想。何等為六？謂一切行無常想、無常苦想、苦無我想、觀食想、一切世間不可樂想、死想。」 ^n7

童子白佛言：「如世尊說，依四不壞淨，修習六明分想，我今悉有。然我作是念：我命終後，不知我祖父樹提長者當云何？」 ^n8

爾時，樹提長者語長壽童子言：「汝於我所〔顧念〕且停！汝今且聽世尊說法，思惟憶念，可得長夜福利，安樂饒益！」 ^n9

時長壽童子言：「我於一切諸行，當作無常想、無常苦想、苦無我想、觀食想、一切世間不可樂想、死想，常現在前。」 ^n10

佛告童子：「汝今自記斯陀含果。」 ^n11

長壽童子白佛言：「世尊！唯願世尊住我舍食。」 ^n12

爾時，世尊默然而許。 ^n13

長壽童子即辦種種淨美飲食，恭敬供養。 ^n14

世尊食已，復為童子種種說法，示、教、照、喜已，從坐起而去。^n15
