# 三一五

聞如是： ^n1

一時，佛在舍衛國祇樹給孤獨園。 ^n2

爾時，有異比丘不樂修梵行，欲捨禁戒還為白衣。
是時，彼比丘往至世尊所，頭面禮足，在一面坐。 ^n3

爾時，彼比丘白世尊言：「我今不樂修於梵行，欲捨禁戒還為白衣。」 ^n4

世尊告曰：「汝今何故不樂修梵行，欲捨禁戒還為白衣？」 ^n5

比丘報曰：「我今心意熾盛，身中火燃。若我見女人時，端正無雙，我爾時便作是念：使此女人與我共交。
又復作是念：此非正法，設我從此心者，則非正理。
我爾時復作是念：此是惡剎，非為善利；此是惡法，非為善法。
我今欲捨禁戒還為白衣。沙門禁戒實不可犯，我於俗人中可分檀布施。」 ^n6

世尊告曰：「夫為女人有五種惡。
云何為五？一者穢惡，二者兩舌，三者嫉妬，四者瞋恚，五者無反復。」 ^n7

爾時，世尊便說此偈：
非喜由財義，現善內懷毒；壞人趣道善，如鷹捨汙池。 ^n8

「是故，比丘！當除不淨之想，思惟淨觀。比丘思惟淨觀已，盡斷欲愛、色愛、無色愛，盡斷無明、憍慢。
汝今比丘！欲從何生？為從髮生？然髮惡露不淨，皆由幻化誑惑世人。手、爪、齒、形體之屬，乃無淨處，何者是真？何者是實？從頭至足皆悉如是。肝、膽、五藏，有形之物，無一可貪，何者是真？
汝今比丘！欲從何生？汝今善修梵行，如來正法必當盡苦，人命極短不久存世，雖復極壽不過百歲，所出無幾。 ^n9

比丘當知：如來出世，甚為難值；聞法亦難；受四大形，亦復難得；諸根具足，亦復難得；得生中國，亦復難值；與善知識相遭，亦復難得；聞法亦難，分別義理，亦復難得；法法成就，此事亦難。
汝今比丘！設與善知識從事者，便能分別諸法，亦當與人廣演其義。設當聞法已，則能分別；能分別法已，則能說其義，無有欲想、瞋恚、愚癡之想，以離三毒，便脫生、老、病、死。我今粗說其義。」 ^n10

爾時，彼比丘從佛受教，便從座起，禮世尊足，便退而去。 ^n11

是時，彼比丘在閑靜之處，思惟其法所以族姓之子剃除鬚髮，出家學道，欲修無上梵行：生死已盡，梵行已立，所作已辦，更不復受胎，如實知之。爾時，彼比丘便成阿羅漢。 ^n12

爾時，彼比丘聞佛所說，歡喜奉行！^n13
