# 四四三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若有眾生修行慈心解脫，廣布其義，與人演說，當獲此十一果報。
云何為十一？臥安，覺安，不見惡夢，天護，人愛，不毒，不兵，水、火、盜賊終不侵抂，若身壞命終，生梵天上。
是謂，比丘！能行慈心，獲此十一之福。」 ^n3

爾時，世尊便說斯偈：
若有行慈心，亦無放逸行；諸結漸漸薄，轉見於道跡。
以能行此慈，當生梵天上；速疾得滅度，永至無為處。
不殺無害心，亦無勝負意；行慈普一切，終無怨恨心。 ^n4

「是故，比丘！當求方便，行於慈心，廣布其義。如是，比丘！當作是學！」 ^n5

爾時，諸比丘聞佛所說，歡喜奉行！
^juan48
禮三寶品第五十^n6
