# 大丈夫經

如是我聞：一時，佛住舍衛國祇樹給孤獨園。 ^n1

時有異比丘來詣佛所，稽首佛足，退坐一面，白佛言：「世尊！如所說大丈夫，云何名大丈夫、非大丈夫？」 ^n2

佛告比丘：「善哉！善哉！比丘！能問如來大丈夫義。諦聽！善思！當為汝說。 ^n3

若比丘身身觀念住，彼身身觀念住已，心不離欲，不得解脫、盡諸有漏，我說彼非為大丈夫。
所以者何？心不解脫故。 ^n4a

若比丘受、心、法法觀念住，心不離欲，不得解脫、盡諸有漏，我不說彼為大丈夫。
所以者何？心不解脫故。 ^n4b

若比丘身身觀念住，心得離欲，心得解脫、盡諸有漏，我說彼為大丈夫也。
所以者何？心解脫故。 ^n5a

若受、心、法法觀念住，受、心、法法觀念住已，心離貪欲，心得解脫、盡諸有漏，我說彼為大丈夫也。
所以者何？心解脫故。 ^n5b

是名比丘大丈夫，及非大丈夫。」 ^n6

佛說此經已，諸比丘聞佛所說，歡喜隨喜，禮足而去。^n7
