# 大祠經

如是我聞：一時，佛住王舍城耆闍崛山中。 ^n1

爾時，王舍城人普設大會，悉為請種種異道。 ^n2

有事遮羅迦外道者，作是念：我今請〔遮羅迦外道天〕，先作福田。或有事外道出家者，有事尼乾子道者，有事老弟子者，有事〔火〕弟子者。 ^n3

有事佛弟子僧者，咸作是念：今當令佛面前僧，先作福田。 ^n4

時天帝釋作是念：莫令王舍城諸人，捨佛面前僧而奉事餘道，求索福田。我當疾往，為王舍城人建立福田。即化作大婆羅門，儀容嚴整，乘白馬車，諸年少婆羅門眾，前後導從，持金斗繖蓋，至王舍城，詣諸處處大眾會中。 ^n5

諸王舍城一切士女，咸作是念：但當觀望此大婆羅門所奉事處，我當從彼而先供養，為良福田。 ^n6

時天帝釋知王舍城一切士女心之所念，駕乘導從，徑詣耆闍崛山。至於門外，除去五飾，往詣佛所，稽首佛足，退坐一面，而說偈言：
善分別顯示，一切法彼岸，悉度諸恐怖，故稽首瞿曇。諸人普設會，欲求大功德，各各設大施，常願有餘果。願為說福田，今斯施果成。帝釋大自在，天王之所問。 ^n7

於耆闍崛山，大師為記說：
諸人普設會，欲求大功德，各各設大施，常願有餘果。今當說福田，施得大果處。正向者有四，四聖住於果，是名僧福田，明行定具足。僧福田增廣，無量踰大海，調人師弟子，照明顯正法，斯等善供養，施僧良福田。於僧良福田，佛說得大果，以僧離五蓋，清淨應讚嘆。施彼最上田，少施收大利，是故諸人者，當施僧福田。增得勝妙法，明行定相應，供此珍寶僧。施主心歡喜，起於三種心，施衣服飲食，離塵垢劍刺，超度諸惡趣，躬自行啟請，自手平等與，自利亦利他，是施獲大利。慈者如是施，淨信心解脫，無罪安樂施，乘智往生彼。 ^n8

時天帝釋聞佛所說，歡喜隨喜，為佛作禮，即沒不現。 ^n9

爾時，王舍城諸人民，即從座起，整衣服，為佛作禮，合掌白佛言：「世尊！唯願世尊與諸大眾，受我供養。」爾時，世尊默然受請。 ^n10

是王舍城人民，知世尊默然受其請已，作禮而歸。到諸〔大〕會處，具飲食，布置床座，晨朝遣使，白佛：「時到，唯願知時。」 ^n11

爾時，世尊與諸大眾，著衣持缽，至大會所，於大眾前，敷座而坐。 ^n12

王舍城人知佛坐定，自行種種豐美飲食。食訖，洗缽，澡漱畢，還復本座，聽佛說法。 ^n13

爾時，世尊為王舍城人種種說法，示、教、照、喜已，從座起而去。^n14
