# 生死流轉經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「何所有故，何所起？何所繫著？何所見我？令眾生無明所蓋，愛繫其首，長道驅馳，生死輪迴，生死流轉，〔不知〕本際？」 ^n2

諸比丘白佛言：「世尊〔是法根、法眼、法依〕，善哉世尊！唯願哀愍，廣說其義。諸比丘聞已，當受奉行。」 ^n3

佛告比丘：「諦聽！善思！當為汝說。諸比丘！色有故，色事起，色繫著，色見我，令眾生無明所蓋，愛繫其首，長道驅馳，生死輪迴，生死流轉。 ^n4a

受、想、行、識，亦復如是。 ^n4b

諸比丘！色為常耶？為非常耶？」 ^n5a

答曰：「無常，世尊！」 ^n5b

復問：「若無常者，是苦耶？」 ^n5c

答曰：「是苦，世尊！」 ^n5d

「如是比丘！若無常者是苦，是苦有故，是事起、繫著、見我，令眾生無明所蓋，愛繫其頭，長道驅馳，生死輪迴，生死流轉。 ^n5e

受、想、行、識，亦復如是。 ^n6

是故諸比丘！諸所有色，若過去、若未來、若現在，若內、若外，若麤、若細，若好、若醜，若遠、若近，彼一切非我、非異我、不相在，是名正慧。 ^n7a

受、想、行、識，亦復如是。 ^n7b

如是見，聞，覺，識，求，得，隨憶、隨覺、隨觀，彼一切非我、非異我、不相在，是名正慧。 ^n8a

若有見言：有我，有世間，有此世，常、恆、不變易法，彼一切非我、非異我、不相在，是名正慧。 ^n8b

若復有見：非此我、非此我所，非當來我、非當來我所，彼一切非我、非異我、不相在，是名正慧。 ^n8c

若多聞聖弟子，於此六見處，觀察非我、非我所。如是觀者，於佛所狐疑斷，於法、於僧狐疑斷，是名比丘多聞聖弟子，不復堪任作身、口、意業，趣三惡道；正使放逸，聖弟子決定向三菩提，七有天人往來，作苦邊。」 ^n9

佛說此經已，諸比丘聞佛所說，歡喜奉行。^n10
