# 四六七

聞如是： ^n1

一時，佛在舍衛國祇樹給孤獨園。 ^n2

爾時，有一比丘至世尊所，頭面禮足，在一面坐。 ^n3

爾時，彼比丘白佛言：「世尊！劫為長遠？」 ^n4

佛告比丘：「劫極長遠，不可以算籌量。我今當與汝引譬喻，善思念之，吾今當為汝說！」
爾時，彼比丘從佛受教。 ^n5

世尊告曰：「猶如大石山縱廣一由旬，高一由旬，設有人來手執天衣，百歲一拂，石猶磨滅，劫數難限。所以然者，劫數長遠，無有邊際，如此非一劫、百劫。
所以然者，生死長遠，不可限量，無有邊際。眾生之類，無明所蔽，流浪生死，無有出期，死此生彼，無有窮已，我於其中厭患生死。
如是，比丘！當求巧便，免此愛著之想。」 ^n6

爾時，諸比丘聞佛所說，歡喜奉行！^n7
