# 醜陋經

如是我聞：一時，佛住舍衛國祇樹給孤獨園。 ^n1

時有異比丘，形色醜陋，難可觀視，為諸比丘之所輕慢，來詣佛所。 ^n2

爾時，世尊四眾圍繞，見彼比丘來，皆起輕想，更相謂言：彼何等比丘，隨路而來，形貌醜陋，難可觀視，為人所慢！ ^n3

爾時，世尊知諸比丘心之所念，告諸比丘：「汝等見彼比丘來，形狀甚醜，難可視見，令人起慢不？」 ^n4

諸比丘白佛：「唯然，已見。」 ^n5

佛告諸比丘：「汝等勿於彼比丘起於輕想，
所以者何？彼比丘已盡諸漏，所作已作，離諸重擔，斷諸有結，正智心善解脫。諸比丘！汝等莫妄量於人，唯有如來能量於人。」 ^n6

彼比丘詣佛所，稽首佛足，退坐一面。 ^n7

爾時，世尊復告諸比丘：「汝等見此比丘，稽首作禮，退坐一面不？」 ^n8

比丘白佛：「唯然，已見。」 ^n9

佛告諸比丘：「汝等勿於是比丘起於輕想，乃至汝等莫量於人，唯有如來能知人耳。」 ^n10

爾時，世尊即說偈言：
飛鳥及走獸，莫不畏師子，唯師子獸王，無有與等者。如是智慧人，雖小則為大，莫取其身相，而生輕慢心，何用巨大身，多肉而無慧？此賢勝智慧，則為上士夫，離欲斷諸結，涅槃永不生，持此最後身，摧伏眾魔軍。 ^n11

佛說此經已，諸比丘聞佛所說，歡喜奉行。^n12
